text:
IBALI LOBOMI
Ukwayama NgoYehova Kusizisele Iintsikelelo
Maxa wambi ubomi buyaguquguquka, abuqinisekanga de kube nzima ukujamelana nabo. Kodwa uYehova uyabasikelela abo bakholosa ngaye, kungekhona ngokwabo ukuqonda. Oku siye sakubona nomkam kubomi bethu obude nobanelisayo. Nali ibali lethu.
UTATA noMama badibana ngo-1919 kwindibano yaBafundi BeBhayibhile beZizwe ngeZizwe eCedar Point, eOhio, U.S.A. Batshata ngasekupheleni kwaloo nyaka. Ndazalwa ngo-1922, waza umntakwethu uPaul wazalwa kwiminyaka emibini kamva. Umfazi wam uGrace wazalwa ngo-1930. Abazali bakhe uRoy noRuth Howell bakhulela enyanisweni, ibe uyisemkhulu noninakhulu babengaBafundi BeBhayibhile, kwanabahlobo bakaMzalwana uCharles Taze Russell.
Ndadibana noGrace ngo-1947, saza satshata ngoJulayi 16, 1949. Ngaphambi kokuba sitshate sathetha phandle ngekamva lethu. Senza isigqibo sokuba nesabelo ngokupheleleyo kumsebenzi wokushumayela nokuba singabi nabantwana. Ngo-Oktobha 1, 1950 saba ngoovulindlela. Ibe ngo-1952 ndaba ngumveleli wesiphaluka.
UKUJIKELEZA NOKUQEQESHWA EGILIYADI
Sasivakalelwa kukuba simele sincedwe ukuze sikwazi ukwenza lo msebenzi. Njengoko ndandifunda kubazalwana abanamava, noGrace ndamfunela uncedo. Ndaya kuMarvin Holien owayengumhlobo omdala wentsapho yethu nowayengumveleli ohambahambayo onamava, ndathi kuye: “UGrace usemtsha yaye akanamava. Akukho mntu umaziyo unokumnceda?” Wathi: “Ukhona, nguEdna Winkle, umakad’ enetha kavulindlela ibe angamnceda.” Ethetha ngoEdna, kamva uGrace wathi: “Wayendenza ndikhululeke xa ndikwindlu ngendlu, ekwazi ukumelana nokuchaswa, ibe wandifundisa nokuphulaphula umninimzi ukuze ndiyazi into endiza kuyithetha. Yiloo nto kanye endandiyifuna!”
Mna noGrace sakhonza iziphaluka ezibini kwiphondo laseIowa, kuquka iinxalenye zamaphondo iMinnesota noMzantsi Dakota. Kamva satshintshelwa eNew York kwisiphaluka 1, esasiquka idolophu iBrooklyn neQueens. Asinakuze siyilibale indlela esasivakalelwa singenamava ngayo kweso sabelo. Esi siphaluka sasiquka iBandla laseBrooklyn Heights elalingenela kwiHolo yoBukumkani yaseBheteli, nelalinamalungu aseBheteli anamava. Emva kokunikela intetho kwelo bandla, uMzalwana uNathan Knorr weza kum wathi: “Malcolm, sisivile isiluleko sakho. Khumbula, ukuba akusiluleki ngobubele, akuloncedo nganto kwintlangano. Uz’ uyibambe njalo.” Emva kwentlanganiso ndabalisela uGrace. Kamva, saya kwigumbi esasifikele kulo eBheteli. Ukufika kwethu apho yaba zinyembezi nje zodwa.
“Ukuba akusiluleki ngobubele, akuloncedo nganto kwintlangano. Uz’ uyibambe njalo”
Emva kweenyanga nje ezimbalwa, safumana ileta eyayisimemela kwiklasi ye-24 yeSikolo saseGiliyadi, eyayiza kuphela ngoFebruwari 1955. Ngaphambi kokuba siye esikolweni saxelelwa ukuba uqeqesho esasiya kulufumana apho lwalungelulo olokusilungiselela ukuba sibe ngabavangeli. Kunoko, lwaluza kusinceda siwenze kakuhle umsebenzi wokujikeleza. Kwakuvuyisa kwangaxeshanye kusenza sizive sithobekile ukuba kweso sikolo.
Ukuphela kwaloo klasi, ndabelwa ukuba ndibe ngumveleli wesithili. Isithili esasikhonza kuso sasiquka iphondo laseIndiana, iMichigan, neOhio. Singalindelanga, ngoDisemba 1955 safumana ileta evela kuMzalwana uKnorr eyayisithi: “Ndicela nindixelele inyaniso. Ukuba nikhetha ukuza kuhlala eBheteli . . . okanye ukuhlala okomzuzwana nize emva koko nithunyelwe kwelinye ilizwe, yitshoni. Nokuba nifuna ukukhonza kwisithili nesiphaluka, ndaziseni.” Saphendula ngelithi sikulungele ukwenza nantoni esabelwe yona. Kamsinya emva koko, sabizwa eBheteli!
IMINYAKA ECHULUMANCISAYO EBHETELI
Kwiminyaka yokukhonza kwam eBheteli ndandikhupha izabelo zokunikela iintetho nokufundisa kulo lonke elaseUnited States. Ndandinceda nabafana abaselula abaye basingatha iimbopheleleko ezinkulu kamva kwintlangano kaYehova. Ekugqibeleni ndaba ngunobhala kwiofisi kaMzalwana uKnorr eyayinyamekela umsebenzi wokushumayela zwenibanzi.
Eyona minyaka ndayonwabelayo yileyo ndayichitha kwiSebe Lenkonzo. Apho ndandisebenza noT. J. (uBud) Sullivan. Wayesele eneminyaka engumveleli welo sebe. Kodwa babekho nabanye apho endafunda lukhulu kubo. Omnye wabo nguFred Rusk, owayebelwe ukundifundisa umsebenzi. Ndisayihleka nangoku xa ndikhumbula ukuba ndambuza oku: “Fred, kutheni usoloko uhlaba yonk’ into kwiileta zam?” Wathi qhuzu waza wathi: “Malcolm, xa uthetha into ngomlomo uyakwazi ukuphinda uyicacise, kodwa xa uyibhala phantsi, ingakumbi esuka apha, kufuneka icace gca.” Emva koko wandithuthuzela wathi: “Sukuba naxhala
Kwiminyaka esayichitha eBheteli, uGrace wayesenza imisebenzi eyahlukahlukeneyo, equka ukunyamekela amagumbi. Wayewunandipha umsebenzi wakhe. Unanamhla, xa sidibana nabazalwana ababeselula ngelo xesha eBheteli, baye bathi kuGrace: “UMama wayixabisa gqitha into owandenzela yona, yokundifundisa ukondlula.” UGrace wasebenza nakwisebe leeMagazini, iMbalelwano nelokuRekhoda. Ukusebenza kumasebe awahlukahlukeneyo kwamnceda waqonda ukuba nawuphi na umsebenzi esiwenzayo kwintlangano kaYehova lilungelo nentsikelelo. Usavakalelwa ngaloo ndlela nanamhlanje.
UTSHINTSHO ESIYE SALWENZA
Kwiminyaka ye-1970, saqaphela ukuba abazali bethu abasele bekhulile babefuna ukunyanyekelwa. Ekuhambeni kwexesha kwafuneka senze esona sigqibo sakha sanzima. Sasingafuni kuyishiya iBheteli nabakhonzi bakaYehova esasisebenza nabo nesasibathanda gqitha. Kodwa ke, ndandivakalelwa ukuba yimbopheleleko yam ukunyamekela abazali bethu. Ngoko sayishiya iBheteli ngethemba lokuba siza kubuyela xa iimeko zivuma.
Ukuze sizixhase, ndafumana umsebenzi wokuthengisa i-inshorensi. Ndisawakhumbula nangoku amazwi endawaxelelwa ngomnye umphathi ngoxa ndandisaqeqeshwa, wathi: “Ukuze uphumelele kweli shishini kufuneka uye ebantwini ngorhatya. Lixesha abafumaneka ngalo abantu elo. Ayikho into ebaluleke ngaphezu kokuya kubo qho ngorhatya.” Ndamphendula ndathi: “Ndiyazi ukuba unamava, ibe ndiyayihlonipha loo nto. Kodwa ke ndinezinye iimbopheleleko zobuthixo endingazange ndazityeshela, ibe andizimiselanga kuqala ngoku. Ndingaya ngezinye iintsuku kodwa ngoLwesibini nangoLwesine, kukho iintlanganiso ezibalulekileyo ekufuneka ndiye kuzo.” UYehova uye wayisikelela imigudu yam yokungaze ndiphoswe ziintlanganiso ngenxa yomsebenzi wempangelo.
Sasikunye noMama xa waswelekayo ngoJulayi 1987 kwikhaya lokugcina abantu abalupheleyo. Umongikazi owayelapho wathi kuGrace: “Nkosikazi Allen, goduka uye kuphumla. Wonk’ umntu uyazi ukuba ubusoloko ulapha kumazala wakho. Ungaxola ngoku.”
NgoDisemba 1987, saphinda safak’ iifomu zokuya kukhonza eBheteli, indawo esasiyithanda kunene. Kodwa kwiintsuku nje emva koko uGrace wafumanisa ukuba unomhlaza wamathumbu. Emva kokutyandwa nokuchacha, kwathiwa akasenawo umhlaza. Kuthe kusenjalo safumana ileta esuka eBheteli eyayisithi masiqhubeke nomsebenzi wokushumayela nebandla lasekuhlaleni. Sasizimisele ukuqhubeka nomsebenzi woBukumkani.
Ekuhambeni kwexesha ndafumana umsebenzi eTexas. Saqonda ukuba imozulu yalapho efudumeleyo iza kusifanela, ibe kuye kwanjalo. Kangangeminyaka eyi-25 silapha eTexas, besisoloko singqongwe ngabazalwana noodade abanothando nesiye sasondela kakhulu kubo.
IZIFUNDO ESIZIFUNDILEYO
UGrace uye wahlaselwa ngumhlaza wamathumbu, owedlala, ukanti kutshanje owamabele. Kodwa zange wayikhalazela imeko yakhe okanye wavukela ubuntloko. Abantu badla ngokumbuza: “Yintoni imfihlelo yolonwabo lwenu njengesibini?” Uye abanike izizathu ezine: “Singabahlobo. Sincokolisana rhoqo, yonk’ imihla. Siyakuthanda ukubonana yonke imihla. Ibe asilali sixabene.” Ewe kona, ngamanye amaxesha sikhe sicaphukisane, kodwa siyaxolelana, ibe loo nto iyasinceda.
“Kholosa ngoYehova ngalo lonke ixesha uze wamkele nayiphi na imeko ayivumelayo”
Kuzo zonke izinto esityhubele kuzo, kukho izifundo esizifundileyo:
Kholosa ngoYehova ngalo lonke ixesha uze wamkele nayiphi na imeko ayivumelayo. Ungaze wayame ngokwakho ukuqonda.
—IMize. 3:5, 6; Yer. 17:7.
Vumela iLizwi likaYehova likukhokele, enoba ujamelene nantoni na. Kubalulekile ukuthobela uYehova nemithetho yakhe. Akunakukhwel’ ecingweni
—kufuneka ugqibe enoba uza kumthobela okanye hayi. —Roma 6:16; Heb. 4:12
Inye kuphela eyona nto ibalulekileyo ebomini
—kukuzenzela igama elihle noYehova. Ubeke izilangazelelo zakhe kuqala, ungazifuneli izinto eziphathekayo. —IMize. 28:20; INtshu. 7:1; Mat. 6:33, 34.
Thandazela ukuba ukwazi ukumkhonza uYehova ngamandla akho onke. Nikela ingqalelo kwizinto okwaziyo ukuzenza, kungekhona ongakwaziyo ukuzenza.
—Mat. 22:37; 2 Tim. 4:2.
Yazi ukuba ayikho enye intlangano uYehova ayisikelelayo nakholiswayo yiyo.
—Yoh. 6:68.
Ngamnye kuthi ukhonze uYehova ngaphezu kweminyaka eyi-75, ibe simkhonze phantse iminyaka eyi-65 njengesibini esitshatileyo. Bekuluvuyo ukukhonza uYehova kunye yonke le minyaka. Sinqwenela ukuba bonke abazalwana noodade wethu nabo beve indlela ekwanelisa ngayo ukwayama ngoYehova.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 “Ngoko sajika sanyuka ngendlela yaseBhashan. Waphuma uOgi+ ukumkani waseBhashan, yena nabantu bakhe bonke, ukuba asihlangabeze edabini e-Edreyi.+
2 Wathi uYehova kum, ‘Musa ukumoyika,+ kuba ngokuqinisekileyo ndomnikela esandleni sakho, yena nabantu bakhe bonke nelizwe lakhe; yaye uze wenze kuye kanye njengoko wenzayo kuSihon+ ukumkani wama-Amori, owayehlala eHeshbhon.’
3 Ngoko uYehova uThixo wethu wamnikela esandleni sethu uOgi lowo ukumkani waseBhashan nabantu bakhe bonke, samxabela kwada akwabakho namnye usindayo.+
4 Sazithimba zonke izixeko zakhe ngelo xesha. Akubangakho dolophu singayithabathanga kubo, izixeko ezingamashumi amathandathu,+ wonke ummandla waseArgobhi,+ ubukumkani bukaOgi eBhashan.+
5 Zonke ezi zixeko zazinqatyiswe ngodonga oluphakamileyo, neengcango nemivalo, ngaphandle kweedolophu zasemaphandleni ezininzi kakhulu.
6 Noko ke, sazitshabalalisa,+ kanye njengoko senzayo kuSihon ukumkani waseHeshbhon, ekutshabalaliseni kwethu izixeko zonke, amadoda, abafazi nabantwana abancinane.+
7 Saziphanga zonke izilwanyana zasekhaya namaxhoba ezo zixeko.+
8 “Salithabatha ke ngelo xesha ilizwe esandleni sookumkani bobabini bama-Amori+ ababekummandla waseYordan, ukususela kwintlambo yeArnon+ ukusa kwiNtaba iHermon;+
9 (amaSidon ayeyibiza iHermon ngokuthi yiSiriyon,+ wona ama-Amori ayeyibiza ngokuthi yiSenire,)+
10 zonke izixeko zomhlaba othe thabalala nayo yonke iGiliyadi neBhashan yonke ukusa eSaleka+ nase-Edreyi,+ izixeko zobukumkani bukaOgi eBhashan.
11 Ngokuba nguOgi ukumkani waseBhashan kuphela owasalayo kumaRefa+ awayesele. Khangela! Ithala lakhe, yayilithala lentsimbi. Asililo na eliya liseRabha+ loonyana baka-Amoni? Liziikubhite ezisithoba ubude balo, neekubhite ezine ububanzi balo, ngokwekubhite yomntu.
12 Elo lizwe salihlutha ngelo xesha; ukusuka eArohere,+ engakwintlambo yeArnon, nesiqingatha sommandla weentaba waseGiliyadi, nezixeko zawo ndazinika amaRubhen namaGadi.+
13 Yonke inxalenye yaseGiliyadi+ neBhashan+ yonke yobukumkani bukaOgi ndizinikele kwisiqingatha sesizwe sikaManase. Wonke ummandla weArgobhi+ neBhashan yonke, azibizwa ngokuthi lilizwe lamaRefa na?+
14 “UYayire+ unyana kaManase wathabatha wonke ummandla weArgobhi+ ukusa emdeni wamaGeshure+ namaMahakati,+ waza wazibiza ezo dolophana zaseBhashan ngelakhe igama, ngokuthi yiHavoti-yayire,+ unanamhla.
15 UMakire+ ndamnika iGiliyadi.+
16 AmaRubhen+ namaGadi ndawanika ukususela eGiliyadi+ ukusa emdeni osembindini wentlambo yaseArnon, nokusa eYabhoki, intlambo engumda woonyana baka-Amon;+
17 neArabha neYordan nomda wayo, ukususela eKinereti+ ukusa kulwandle lwaseArabha, uLwandle lweTyuwa,+ phantsi kwamathambeka ePisga+ ngasempumalanga.
18 “Ngoko ndaniyalela ngelo xesha, ndisithi, ‘UYehova uThixo wenu uninike eli lizwe ukuba nilidle ilifa. Niya kuwela, nixhobile, phambi kwabazalwana benu, oonyana bakaSirayeli, nonke nina madoda anobukroti.+
19 Kuphela ngabafazi benu nabantwana benu nemfuyo yenu (ndiyazi ukuba ninemfuyo eninzi) abaya kusala ezixekweni zenu endininike zona,+
20 ade uYehova abanike ukuphumla abazalwana benu, kunye nani, balidle ilifa nabo ilizwe elo abanika lona uYehova uThixo wenu phesheya kweYordan; nize ke emva koko nibuye, ngamnye aye elifeni lakhe endininike lona.’+
21 “Ndamyalela uYoshuwa+ ngelo xesha, ndisithi, ‘Amehlo akho akubonile konke oko akwenzileyo uYehova uThixo wakho kwaba kumkani bobabini. Uya kwenjenjalo ke uYehova kwizikumkani zonke owelela kuzo.+
22 Nize ningaboyiki, ngokuba uYehova uThixo wenu Nguye onilwelayo.’+
23 “Ndacela ubabalo kuYehova ngelo xesha, ndisithi,
24 ‘Owu Nkosi enguMongami Yehova, uqalile ukumbonisa umkhonzi wakho ubukhulu bakho+ nengalo yakho eyomeleleyo,+ ngokuba nguwuphi na uthixo emazulwini nasemhlabeni ongenza ngokwezenzo zakho nangokwemisebenzi yakho yamandla?+
25 Nceda undivumele ndiwele, ndilibone ilizwe elo lihle,+ liphesheya kweYordan, loo mmandla mhle weentaba+ neLebhanon.’+
26 Wavutha umsindo kaYehova kum ngenxa yenu+ waza akandiphulaphula; kodwa wathi uYehova kum, ‘Kwanele ngawe! Ungabi saphinda uthethe ngokubhekele phaya kum ngalo mbandela.
27 Nyuka uye encotsheni yePisga+ uze uphakamisele amehlo akho entshona nasemntla nasemzantsi nasempuma, ubone ngamehlo akho, ngokuba akuyi kuyiwela le Yordan.+
28 Misela+ uYoshuwa uze umkhuthaze yaye umomeleze, kuba nguye oya kuwela+ phambi kwesi sizwana kwaye nguye oya kusidlisa ilifa lelo lizwe uya kulibona.’+
29 Ngalo lonke eli xesha sasihleli entlanjeni ephambi kweBhete-peyore.+
Yithumele
Yithumele
Duteronomi 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Bazali, Ncedani Abantwana Benu Babe Nokholo
‘Nina bafana kwanani zintombi ezinyulu lidumiseni igama likaYehova.’—INDU. 148:12, 13.
IINGOMA: 88, 115
1, 2. (a) Yeyiphi ingxaki abazali ababa nayo, yaye banokumelana njani nayo? (b) Zeziphi izinto ezine esiza kuthetha ngazo?
ESINYE isibini saseFransi sathi: “Siyakholelwa kuYehova, kodwa loo nto ayithethi kuthi nabantwana bethu baza kukholelwa kuye. Ukholo asiyonto uyifumana njengelifa kubazali bakho. Abantwana bethu baba nalo kancinane kancinane.” Omnye umzalwana waseOstreliya wabhala wathi: “Ukunceda umntwana wakho abe nokholo yeyona nto yakha yanzima. Umele usebenzise nantoni na efumanekayo ukuze umncede. Usenokucinga ukuba uwuphendule kakuhle umbuzo wakhe. Kodwa asuke akubuze kwaloo mbuzo mnye! Iimpendulo omnika zona umntwana wakho zinokumanelisa namhlanje kodwa ngomso abuye enganelisekanga. Kusenokufuneka umcacisele kwakhona ezinye izinto.”
2 Ukuba ungumzali, ngaba uzibona ungenakukwazi ukufundisa nokunqwanqwada abantwana bakho ukuze babe ngamadoda namabhinqa anokholo? Yinyaniso kona ukuba, ukuba besinokuzama ngeendlela zethu, besiya kukha phantsi isitya sigcwele! (Yer. 10:23) Kodwa sinako ukuphumelela ukuba sifuna ukukhokelwa nguThixo. Nazi izinto ezine ezinokukunceda xa unceda abantwana bakho babe nokholo: (1) Bazi kakuhle. (2) Bafundise into oyikholelwayo nawe. (3) Sebenzisa imizekeliso efanelekileyo. (4) Yiba nomonde uze uthandaze.
BAZI KAKUHLE ABANTWANA BAKHO
3. Abazali banokuwuxelisa njani umzekelo kaYesu wokufundisa?
3 UYesu wayengoyiki ukubuza abafundi bakhe oko bakukholelwayo. (Mat. 16:13-15) Nawe mxelise. Xa uhleli nabantwana bakho nizipholele, bacele ukuba bachaze indlela abavakalelwa ngayo ngezinto. Loo nto iquka izinto abangaqinisekanga ngazo nabazithandabuzayo. Omnye umzalwana waseOstreliya oneminyaka eyi-15 wabhala wathi: “UTata usoloko ethetha nam ngeenkolelo zam aze andincede ndiqiqe. Udla ngokubuza athi: ‘Ithini iBhayibhile?’ ‘Ngaba uyakukholelwa oko ikutshoyo?’ ‘Kutheni ukukholelwa?’ Udla ngokufuna ndiphendule ngamazwi am, ndingaphindi into ethethwe nguye okanye nguMama. Njengokuba ndikhula, bekufuneka ndicacise ngakumbi.”
4. Kutheni abazali bengamele bayithathe kancinci imibuzo yabantwana babo? Chaza imizekelo.
4 Ukuba umntwana uyayithandabuza imfundiso ethile, mus’ ukumngxolisa okanye ukuzama ukuzithethelela. Mngcambazise de ayibone loo nto. Omnye utata wathi: “Ungayithathi kancinci imibuzo yomntwana wakho. Sukuyibetha ngoyaba ngokungathi yinto engabalulekanga, yaye sukuphepha ukuthetha ngento kuba nje ikwenza uzive ungakhululekanga.” Phofu, kuyanceda ukuqonda ukuba imibuzo yomntwana wakho ibonisa ukuba uyakhathala yaye ufuna ukuqonda. NoYesu wabuza imibuzo enzima xa wayeneminyaka eyi-12 ubudala. (Funda uLuka 2:46.) Omnye umfana waseDenmark oneminyaka eyi-15 ubudala ukhumbula oku: “Xa ndathi kubazali bam andiqondi ukuba sikunqulo lokwenyaniso, baye bazola, nakubeni besenokuba babothukile. Bayiphendula yonke imibuzo yam ngeBhayibhile.”
5. Abazali banokubonisa njani ukuba abalubethi ngoyaba ukholo lwabantwana babo?
5 Bazi kakuhle abantwana bakho—indlela abacinga ngayo, iimvakalelo zabo, nezinto ezibaxhalabisayo. Sukuvele ucinge ukuba banalo ukholo kuba nje besiya nawe ezintlanganisweni zamaKristu nasentsimini. Yiba neencoko zeBhayibhile nabo xa nisenza imisebenzi ethile kunye. Thandaza nabo uze ubathandazele. Zama ukwazi izinto ezivavanya ukholo lwabo, uze ubancede bamelane nazo.
BAFUNDISE OKUKHOLELWAYO NAWE
6. Xa abazali beyifundisisa iBhayibhile, loo nto ibanceda njani bafundise abantwana babo?
6 UYesu wayengumfundisi owayefikelela iintliziyo kuba wayemthanda uYehova, iLizwi lakhe nabantu. (Luka 24:32; Yoh. 7:46) Xa abazali bebonisa uthando olufanayo, baya kutsho bakwazi ukufikelela iintliziyo zabantwana babo. (Funda iDuteronomi 6:5-8; Luka 6:45.) Ngoko bazali, yifundisiseni iBhayibhile neencwadi zethu ezisekelwe kuyo. Zimiseleni ukuyazi indalo nize nifunde ngayo nakumanqaku akwiincwadi zethu. (Mat. 6:26, 28) Xa nisenza ngaloo ndlela, ulwazi lwenu luya kukhula, nimxabise ngakumbi uYehova, nize nikwazi ukufundisa abantwana benu.—Luka 6:40.
7, 8. Xa umzali eyibethelele entliziyweni yakhe inyaniso, uya kufuna ukwenza ntoni? Zekelisa.
7 Xa inyaniso uyibethelele entliziyweni yakho, uya kufuna ukuncokola ngayo nentsapho. Ncokola nayo nangaliphi na ixesha, kungekhona xa nilungiselela iintlanganiso okanye kunqulo lwentsapho kuphela. Ezo ncoko azimele zinyanzeliswe kodwa zimele zizenzekele, zibe yinto yamihla le. Esinye isibini saseMerika sisoloko sithetha ngoYehova xa intsapho yaso ibona indalo okanye isitya kunye. Sithi: “Siye sibakhumbuze abantwana bethu ngendlela uYehova asithanda ngayo nangendlela asikhathalele ngayo ngokusinika ezo zinto.” Xa esinye isibini saseMzantsi Afrika silima igadi kunye nabantwana baso, siye sibaxelele ngendlela imbewu eye ikhule ngayo ngokungummangaliso ibe sisityalo. Sithi: “Siye sizame ukuzenza zizixabise iintombi zethu izinto eziphilayo nendlela ezintsonkothe ngayo.”
8 Wathi unyana womnye utata waseOstreliya akuba malunga neminyaka elishumi, wasiwa nguyise emyuziyam ukuze omeleze ukholo lwakhe kuThixo nakwindalo. Uthi lo tata: “Apho sabona izilwanyana zaselwandle zakudala. Yasothusa into yokuba kanti zazintle kangako ezi zilwanyana zingasekhoyo, zazintsonkothile yaye zigqibelele ngendlela efanayo nezanamhlanje. Ngoko ke, ukuba izinto eziphilayo zivele kwizinto ekulula ukuziqonda zaza zatshintsha zantsonkotha, kutheni ke zona ezi zilwanyana zakudala zazisele zintsonkothile? Oko sakufundayo kwasishiya sibambe ongezantsi nonyana wam.”
SEBENZISA IMIZEKELISO EFANELEKILEYO
9. Kutheni imizekeliso ifundisa, ibe omnye umama wayisebenzisa njani?
9 UYesu wayesoloko esebenzisa imizekeliso eyayibangela umntu acinge, eyayifikelela intliziyo, neyayikhumbuleka. (Mat. 13:34, 35) Abantwana bayathanda ukuba nombono wezinto abazicingayo. Ngoko bazali, sebenzisani imizekeliso kangangoko kunokwenzeka xa nibafundisa. Omnye umama waseJapan wasebenzisa yona. Xa oonyana bakhe ababini babeneminyaka esibhozo nelishumi, wabafundisa ngeegesi ezisemoyeni nangendlela uYehova aye wazenza kakuhle ngayo. Ukuze abafundise oko, wabanika ubisi, iswekile nekofu waza wacela ngamnye kubo ukuba bamenzele ikofu. Uthi: “Bayenza ngocoselelo. Xa ndababuza ukuba kutheni beyenza ngaloo ndlela, bathi sifuna ibe kanye ngendlela oyithanda ngayo. Ndabacacisela ukuba uYehova wazixuba kakuhle iigesi ezisemoyeni ukuze zilungele thina.” Loo mzekeliso wawuqondakala kubantwana abalingana nabo, yaye wabenza banomdla, nto leyo mhlawumbi ebingenakwenzeka ukuba ndandibafundise ngaphandle kwawo. Ngokuqinisekileyo, zange bayilibale into abayifundayo!
10, 11. (a) Yeyiphi imizekeliso onokuyisebenzisa ukuze uncede umntwana wakho abe nokholo kuThixo? (Jonga umfanekiso osekuqaleni.) (b) Yeyiphi imizekeliso oyisebenzisileyo yaza yakunceda?
10 Usenokusebenzisa imiyalelo yendlela yokubhaka ukuze uncede umntwana abe nokholo kuThixo. Unokuyisebenzisa njani? Xa ugqib’ ukubhaka, usenokucacisa ukuba ikuncede njani loo miyalelo xa ububhaka. Emva koko mnike isiqhamo, mhlawumbi iapile uze umbuze: “Ngaba ubusazi ukuba ikho indlela yokulenza eli apile?” Lisike phakathi uze umnike ipeta yalo. Unokumxelela ukuba imiyalelo yokulenza yabhalwa kwipeta yalo, kodwa yona ayifani nemiyalelo yokubhaka ekulula ukuyiqonda. Usenokumbuza uthi: “Ukuba kukho umntu oze nemiyalelo yendlela yokubhaka, ngubani oze nendlela entsonkothe kangaka yokwenza iapile?” Umntwana omdadlana, unokumcacisela ukuba indlela yokwenza iapile, phofu umthi wonke elikhule kuwo, ithathwe kwinkcazelo ekwiDNA. Unokufunda nomntwana wakho eminye imizekeliso ekwincwadana enomxholo othi, The Origin of Life—Five Questions Worth Asking kwiphepha 10 ukuya ku-20.
11 Abazali abaninzi bayakuthanda ukuncokola nabantwana babo ngamanqaku akuVukani! anomxholo othi, “Ngaba Yadalwa?” Abanye bawasebenzisa ukuze bafundise abantwana babo abancinci izinto ezilula. Ngokomzekelo, esinye isibini saseDenmark safanisa inqwelo-moya nentaka. Sathi: “Inqwelo-moya iyafana nentaka. Kodwa ngaba inokukwazi ukubeka iqanda kuze kuphume inqwelo-moya encinane kulo? Ngaba intaka kufuneka ibe nendlela ethile yokuhla njengenqwelo-moya? Ubunokukhetha eyiphi, ingxolo yenqwelo-moya okanye ukuntyiloza kwentaka? Ngubani oyena ukrelekrele, ngumenzi wenqwelo-moya okanye nguMdali wentaka?” Ukuthetha ngolo hlobo nomntwana nokumbuza imibuzo, kuya kukhulisa ‘amandla akhe okucinga’ kuze kumenze akholelwe kuThixo.—IMize. 2:10-12.
12. Imizekeliso inokubanceda njani abantwana bayikholelwe iBhayibhile?
12 Imizekeliso efanelekileyo inokumenza umntwana akholelwe ukuba iBhayibhile ichanile. Ngokomzekelo, jonga uYobhi 26:7. (Mfunde.) Unokumnceda njani abone ukuba esi sibhalo siphefumlelwe? Kulula ukusuka umxelele nje. Kodwa kutheni ungamncedi azibonele ngokwakhe? Mxelele ukuba ngexesha aweyephila ngalo uYobhi zazingekho iiteleskopu neenqwelo ezihamba emajukujukwini. Umntwana wakho makabonise indlela ekunokuba nzima ngayo ukuba, into enkulu njengomhlaba ikwazi ukuma emoyeni ingaxhaswa nto. Usenokusebenzisa ibhola okanye ilitye ukubonisa ukuba izinto ezinobunzima azikwazi ukuma nje emoyeni, kungabikho nto izixhasayo. Eso sifundo siya kubethelela emntwaneni wakho ukuba uYehova wakuxela oku kwakudala eBhayibhileni, ngaphambi kokuba abantu beze nobungqina.—Neh. 9:6.
BABONISE INDLELA ENCEDA NGAYO IMIGAQO YEBHAYIBHILE
13, 14. Abazali banokuyibethelela njani indlela enceda ngayo imigaqo yeBhayibhile kubantwana babo?
13 Kubaluleke kakhulu ukubethelela indlela enceda ngayo imigaqo yeBhayibhile kubantwana bakho. (Funda iNdumiso 1:1-3.) Zininzi iindlela onokukwenza ngayo oku. Ngokomzekelo, masithi abantwana bakho kufuneka baye kwisiqithi esisemagqagaleni, ibe kufuneka bakhethe abantu abaza kuhlala nabo apho. Babuze, “Zeziphi iimpawu umntu ngamnye amele abe nazo ukuze bahlale ngoxolo nakakuhle?” Unokuncokola nabo nangomyalelo wobulumko ochazwe kwabaseGalati 5:19-23.
14 Loo mzekeliso unokubafundisa izinto ezimbini ezibalulekileyo. Eyokuqala, imigaqo kaThixo yenza kubekho uxolo lokwenene nemvisiswano. Okwesibini, uYehova usifundisa ngoku ukuze sikwazi ukuphila kwihlabathi elitsha. (Isa. 54:13; Yoh. 17:3) Unokuqwela ngokukhetha amava kwenye yeencwadi zethu. Inokuba lelinye lamanqaku athi “IBhayibhile Iyabutshintsha Ubomi Babantu,” akwiMboniselo. Okanye ukuba kukho umntu ebandleni lakho oye wabutshintsha ubomi bakhe kuba efuna ukukholisa uYehova, ungammema ukuze anibalisele amava akhe. Imizekelo enjalo iyenza iphile imigaqo yeBhayibhile!—Heb. 4:12.
15. Yintoni ofanele ufune ukuyiphumeza xa ufundisa abantwana bakho?
15 Ingongoma yile: Xa ufundisa abantwana bakho, sukusebenzisa indlela enye eza kubadika. Cinga nangezinye iindlela onokuzisebenzisa. Benze bacinge, ubalinganisele ngokobudala babo. Yenza kube mnandi ukufunda, komeleze nokholo lwabo. Omnye utata wathi: “Qhubeka ukhangela iindlela ezintsha zokubafundisa imibandela ekudala nithetha ngayo.”
THEMBEKA, UBE NOMONDE, UTHANDAZE
16. Kutheni kubalulekile ukuba nomonde xa ufundisa abantwana? Zekelisa.
16 Kufuneka umoya kaThixo ukuze ube nokholo oluqinileyo. (Gal. 5:22, 23) Njengesiqhamo, luthatha ixesha ukuze lukhule. Ngoko kuza kufuneka ube nomonde kwaye ungancami xa ufundisa abantwana bakho. Omnye utata waseJapan onabantwana ababini wathi: “Mna nomkam sasibahoye ngeyona ndlela abantwana bethu. Besebancinci, ndandibafundela kangangemizuzu eyi-15 mihla le, ngaphandle kwaxa ilusuku lokuya kwiintlanganiso zamaKristu. Kwakungeyonto inzima kuthi nakubo ukubafundela imizuzu eyi-15.” Omnye umveleli wesiphaluka wabhala wathi: “Xa ndandifikisa, ndandinemibuzo namathandabuzo amaninzi endandingathethi ngawo. Ekuhambeni kwexesha, emininzi yayo yaphendulwa ezintlanganisweni, kunqulo lwentsapho nakufundisiso lobuqu. Yiloo nto kubalulekile ukuba abazali baqhubeke nje bona bebafundisa abantwana babo.”
17. Kutheni kubalulekile ukuba ngumzali ongumzekelo, yaye esinye isibini sazimisela njani iintombi zaso loo mzekelo?
17 Enye yezinto ezibalulekileyo kukuba ngumzekelo kubantwana bakho. Abantwana bakho baya kuyibona into oyenzayo, yaye baya kwenza kakuhle ukuba ubamisela umzekelo omhle. Ngenxa yoko, njengomzali qhubeka uqinisa ukholo lwakho. Mababone ukuba uYehova unguThixo ophilayo kuwe. Xa isibini saseBermuda sikhathazwa yinto, sithandaza nabantwana baso kuYehova sicele ukhokelo, size sibakhuthaze nabo ukuba bathandaze. Esi sibini sithi: “Sidla ngokuthi kwintombi yethu enkulu, ‘Mthembe ngokupheleleyo uYehova, xakeka ngumsebenzi wokushumayela, uze ungaxhalabi kakhulu.’ Xa ibona umphumo, iye iqonde ukuba uYehova uyasinceda. Loo nto iyenze yakholelwa ngakumbi kuThixo naseBhayibhileni.”
18. Yintoni ebalulekileyo abazali abamele bayiqonde?
18 Kodwa ke, ekugqibeleni abantwana kuza kufuneka bazimele ngenkqayi elangeni. Abazali bangatyala baze bankcenkceshele. Kodwa nguThixo kuphela okhulisayo. (1 Kor. 3:6) Ngoko thandazela umoya wakhe, uze usebenze nzima uqeqesha abantwana bakho. Xa usenza oko, uYehova uya kukusikelela.—Efe. 6:4.


text:
Imibuzo Evela Kubafundi
Ngaba kufanelekile ukutshiswa kwesidumbu somKristu?
Akukho ndawo eZibhalweni ekwalelayo ukutshiswa kwezidumbu.
Zikho iivesi zeBhayibhile ezithetha ngokutshiswa kwezidumbu okanye amathambo. (Yosh. 7:25; 2 Kron. 34:4, 5) Oku kwakusenokuthetha ukuba abo bantu abafanelwanga kukungcwatywa ngesidima. Kodwa ukutshiswa kwesidumbu kwakungasoloko kuthetha loo nto.
Oku sikubona kwingxelo engoKumkani uSawule noonyana bakhe abathathu. Bobane bafela edabini besilwa namaFilisti. Omnye waba nyana yayinguYonatan, umhlobo onyanisekileyo kaDavide. Xa amaSirayeli angamakroti awayehlala eYabheshe-giliyadi eva into eyenzekileyo, athatha ezo zidumbu, azitshisa aza angcwaba amathambo. Kamva uDavide wawancoma loo maSirayeli ngento ayenzileyo.
IZibhalo zithembisa ukuba abafileyo baza kuvuswa—le yindlela uThixo aza kubabuyisela ngayo abantu ebomini. Enoba isidumbu somntu ofileyo sitshisiwe okanye akunjalo, uYehova akanakuxakwa kukubuyisela loo mntu ebomini, emnika umzimba omtsha. AmaHebhere amathathu awayethembekile nawayeza kuphoswa ezikweni lomlilo ngokomyalelo kaKumkani uNebhukadenetsare ayengenasizathu sakoyika ukuba uThixo akanakukwazi ukuwavusa, kuba nje etshe aluthuthu. (Dan. 3:16-18) Kwakunjalo nangabakhonzi bakaYehova abathembekileyo ababebulawa baze batshiswe kwiinkampu zoxinaniso zamaNazi. Abakhonzi bakaThixo abahlukahlukeneyo baye babulawa ziziqhushumbisi nazezinye izinto eziye zabashiya beluthuthu. Sekunjalo, sinokuqiniseka ukuba baza kuvuswa.
UYehova akanyanzelekanga ukuba aphinde adibanise kwalaa mzimba mdala womntu ukuze amvuse. Oku kubonakala kwindlela awavusa ngayo amaKristu athanjisiweyo aza kuphila ezulwini. NjengoYesu, ‘owenziwa waphila esemoyeni,’ amaKristu athanjisiweyo avuswa enobuntu bawo, iimvakalelo neenkumbulo, kodwa kumzimba onjengoweengelosi. Umzimba wawo omdala awuyi ezulwini.
Ithemba lovuko esinalo alixhomekekanga kwindlela ongcwatywe ngayo umzimba, kodwa lixhomekeke kumandla nomnqweno uThixo anawo wokuzalisekisa izithembiso zakhe. (IZe. 24:15) Ewe kona, asinakuyiqonda ngokupheleleyo indlela uThixo awabavusa ngayo abantu ngaphambili nendlela aza kukwenza ngayo oku kwixesha elizayo. Sekunjalo, sithembele ngokupheleleyo kuYehova. Xa wavusa uYesu, wayesinika “isiqinisekiso.”
AmaKristu amele acingisise ngendlela ezijongwa ngayo izinto ekuhlaleni nangemithetho ephathelele ukungcwatywa kwabantu. (2 Kor. 6:3, 4) Ngoko, isigqibo sokutshiswa kwesidumbu sixhomekeke kumntu okanye kwintsapho.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
12 “Yiyo le imimiselo+ nezigwebo+ enifanele nizigcine ngenyameko+ ezweni elo akunika lona uYehova uThixo wookhokho bakho aya kukuvumela ngokuqinisekileyo ukuba ulidle ilifa, yonke imihla yokuphila kwenu emhlabeni.+
2 Nifanele nizitshabalalise+ ngokupheleleyo zonke iindawo apho iintlanga enihlutha amazwe azo zazibakhonzela khona oothixo bazo, ezintabeni eziphakamileyo nasezindulini naphantsi kwemithi+ yonke enabileyo.
3 Nize nizidilize izibingelelo+ zazo, nizaphule iintsika+ zazo ezingcwele, nizitshise ngomlilo izibonda+ zazo ezingcwele, niyigawule imifanekiso+ eqingqiweyo yoothixo bazo, nilitshabalalise igama lazo kuloo ndawo.+
4 “Nize ke ningenzi ngaloo ndlela kuYehova uThixo wenu,+
5 kodwa endaweni leyo aya kuyinyula uYehova uThixo wenu ezizweni zenu zonke ukuba alimise khona igama lakhe, ukuba lihlale khona, kulapho niya kumfuna khona, niye khona.+
6 Noyisa khona iminikelo+ yenu etshiswayo nemibingelelo yenu nezishumi+ zenu nomnikelo wesandla+ senu neminikelo yesibhambathiso senu+ neminikelo yenu yokuzithandela+ namazibulo omhlambi wenu weenkomo nawomhlambi wenu weegusha.+
7 Yaye nimele nidle khona phambi koYehova uThixo+ wenu, nibe nemihlali ngako konke enikwenzileyo,+ nina nezindlu zenu, ngokuba ekusikelele uYehova uThixo wakho.
8 “Nize ningenzi njengokuba sisenza apha namhla, ngamnye esenza oko kulungileyo emehlweni akhe,+
9 kuba okwangoku anikangeni endaweni yokuphumla+ naselifeni elo akunika lona uYehova uThixo wakho.
10 Nimele niyiwele iYordan+ nize nihlale ezweni elo aninika lona uYehova uThixo wenu njengelifa,+ yaye ngokuqinisekileyo uya kuniphumza ezintshabeni zenu zonke ezinijikelezileyo, nize eneneni nihlale ninqabisekile.+
11 Kothi ke indawo+ athe wayinyula uYehova uThixo wenu ukuba alihlalise khona igama lakhe, kube lapho niya kuzisa khona izinto zonke endiniyalela ngazo, iminikelo yenu etshiswayo+ nemibingelelo yenu, izishumi+ zenu nomnikelo+ wesandla senu nohlobo lonke lweminikelo yenu yesibhambathiso+ eniya kubhambathisa ngayo kuYehova.
12 Nize nibe nemihlali phambi koYehova uThixo+ wenu, nina noonyana benu neentombi zenu namakhoboka enu namakhobokazana enu nomLevi osemasangweni enu, ngokuba akanasabelo nalifa nani.+
13 Uze ulumkele ukuba iminikelo yakho etshiswayo ungayinikeli kuyo nayiphi na enye indawo osenokuyibona.+
14 Kodwa endaweni aya kuyinyula uYehova kwesinye sezizwe zenu, ufanele uyinikele khona iminikelo yakho etshiswayo, ukwenze khona konke endikuyalela kona.+
15 “Nanini na umphefumlo wakho unqwenela inyama, xhela+ udle ngokwentsikelelo kaYehova uThixo wakho akunikileyo, emasangweni akho onke. Ongahlambulukanga+ nohlambulukileyo angayidla, njengebhadi nanjengexhama.+
16 Ligazi kuphela eningamele nilidle.+ Ufanele uliphalazele emhlabeni njengamanzi.+
17 Akuyi kuvunyelwa ukuba usidlele emasangweni akho isishumi sokudla kwakho okuziinkozo+ okanye esewayini yakho entsha okanye eseoli yakho okanye esamazibulo omhlambi wakho weenkomo nawomhlambi+ wakho weegusha okanye nakuphi na okukokomnikelo wakho wesibhambathiso oya kubhambathisa ngawo okanye iminikelo yakho yokuzithandela+ okanye umnikelo wesandla sakho.+
18 Zona uze uzidlele phambi koYehova uThixo wakho, endaweni leyo aya kuyinyula+ uYehova uThixo wakho, wena ke nonyana wakho nentombi yakho nekhoboka lakho nekhobokazana lakho nomLevi osemasangweni akho; ube nemihlali+ phambi koYehova uThixo wakho ngako konke okwenzileyo.
19 Uze ulumkele ukuba ungamshiyi umLevi+ ngayo yonke imihla yakho emhlabeni wakho.
20 “Xa athe uYehova uThixo wakho wawandisa ummandla+ wakho, kanye njengoko ekuthembisile,+ ngokuqinisekileyo uya kuthi, ‘Mandidle inyama,’ ngokuba umphefumlo wakho unqwenela ukuyidla inyama, ungayidla inyama+ ngokunqwena konke komphefumlo wakho.
21 Xa ithe yakude kuwe indawo leyo aya kuyinyula uYehova uThixo wakho ukuba alimise kuyo igama+ lakhe, woxhela emhlambini wakho weenkomo nasemhlambini wakho weegusha akunikileyo uYehova, kanye njengoko ndakuyalelayo, udle emasangweni akho ngokunqwena konke komphefumlo wakho.+
22 Kanye njengokuba lidliwa ibhadi nexhama,+ uya kwenjenjalo ukuyidla: ongahlambulukanga+ nohlambulukileyo bangayidla.
23 Kuphela nje yenza isigqibo esiqinileyo sokungalidli igazi,+ kuba igazi ngumphefumlo+ yaye umele ungawudli umphefumlo kunye nenyama.
24 Uze ungalidli. Ufanele uliphalazele emhlabeni njengamanzi.+
25 Uze ungalidli, ukuze kulunge kuwe+ nakoonyana bakho emva kwakho, ngokuba uya kuba wenze okulungileyo emehlweni kaYehova.+
26 Kuphela zizinto ezingcwele zakho buqu,+ neminikelo yakho yesibhambathiso+ ofanele uzithabathe, uzise endaweni leyo aya kuyinyula uYehova.+
27 Uze wenze iminikelo yakho etshiswayo,+ inyama negazi,+ esibingelelweni sikaYehova uThixo wakho; yaye igazi lemibingelelo yakho ufanele uliphalazele esibingelelweni sikaYehova+ uThixo wakho, kodwa yona inyama ungayidla.
28 “Uze ke uzilinde, uwathobele onke la mazwi ndikuyalela wona,+ ukuze kulunge kuwe+ nakoonyana bakho emva kwakho kude kuse kwixesha elingenammiselo, ngokuba uya kuba wenze okulungileyo nokufanelekileyo emehlweni kaYehova uThixo+ wakho.
29 “Xa athe uYehova uThixo wakho wazinqumla phambi kwakho iintlanga ezo osendleleni yokuya kuhlutha ilizwe lazo,+ uze ulihluthe ke ilizwe lazo, uhlale kulo.+
30 Uze uzilumkele ukuba ungabambiseki uzilandele,+ emva kokubhujiswa kwazo phambi kwakho, yaye ungabuzisi ngoothixo bazo, uthi, ‘Zazibakhonza njani na ezi ntlanga oothixo bazo? Ndiya kwenjenjalo nam.’
31 Uze ungenzi njalo kuYehova uThixo+ wakho, kuba yonke into ecekisekayo nethiyekileyo kuYehova, ziyenzile koothixo bazo, ngokuba kwanoonyana bazo neentombi zazo zizitshisa rhoqo emlilweni koothixo bazo.+
32 Onke amazwi endiniyalela wona nize niwenze ngenyameko.+ Ningongezi kuwo yaye ninganciphisi kuwo.+
Yithumele
Yithumele
Duteronomi 12
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=12&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D12%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Incwadana Efundisa Ngemifanekiso Efumaneka Ngeelwimi Ezininzi
UOdval uhlala eMongolia. Akaqinisekanga ncam ukuba umdala kangakanani kodwa uqikelela ukuba wazalwa ngo-1921. Esemncinane wayesalusa ibe waya unyaka nje omnye esikolweni. Akakwazi kufunda. Kodwa kutshanje, incwadana enemifanekiso enemibala-bala iye yamnceda wafunda ngoThixo nangekamva elivuyisayo labo bamthobelayo. Olu lwazi luye lwamchukumisa.
Le ncwadana yenziwa ngamaNgqina kaYehova ngo-2011 ibe kukho iintlobo ezimbini zayo. Zombini zinemifanekiso emihle kodwa umahluko kukuba enye inamagama ambalwa kunenye.
Le inamagama aliqela ethi, Phulaphula UThixo Uze Uphile Ngonaphakade, iza kufumaneka ngeelwimi eziyi-583 kungekudala; ize enye ethi, Listen to God ifumaneke ngeziyi-483. Thelekisa la manani kunye neUnited Nations Universal Declaration of Human Rights, yona eguqulelwe ngeelwimi eziyi-406. Ukongezelela, kuye kwasasazwa iikopi eziphantse zibe yi-80 miliyoni zezi ncwadana.
Omnye umakhulu waseBrazil owamkela incwadana ethi, Listen to God, wathi: “Ndiyavuyiswa kukwazi ukuba nabantu abafana nam bayacingwa. Zange ndazithatha iimagazini zenu kuba andifundanga. Kodwa le ncwadana, ndiyayifuna.”
Elinye ibhinqa elingafundanga laseFransi, uBrigitte, lathi: “Imifanekiso ekule ncwadana ndiyibuka yonke imihla.”
Elinye iNgqina laseMzantsi Afrika lathi: “Ayikho enye incwadana ebhetele endinokuyisebenzisa ekufundiseni inyaniso yeBhayibhile kwintsimi yesiTshayina. Ndiyihambise kubantu abafunde kwiiyunivesithi abakrelekrele nakubantu abangakwaziyo kwaukufunda. Incwadana ethi, Phulaphula UThixo Uze Uphile Ngonaphakade indinceda ndifundise iimfundiso zeBhayibhile ngokukhawuleza. Ndiyakwazi ukudlulisela iimfundiso zeBhayibhile ngemizuzu nje engamashumi amathathu.”
Amanye amaNgqina aseJamani afunda nesinye isibini esifunde sayityekeza. Indoda yayithanda kakhulu le ncwadana kangangokuba yathi: “Ibiphi ixesh’ eli lonke? Xa ndiyifunda ndiyiqonda lula iBhayibhile.”
Elinye ibhinqa elingevayo laseOstreliya, lathi: “Ndandihlala noonongendi kangangeminyaka emininzi. Ndandivana kakhulu neenkokeli zecawa. Kodwa akukho nanye kuzo eyandifundisa ngoBukumkani bukaThixo. Imifanekiso ekule ncwadana iye yandinceda ndawuqonda kakuhle umbhalo kaMateyu 6:10.”
Iofisi yesebe yamaNgqina kaYehova eseKhanada yabhala oku: “Emva kokufumana incwadana ethi, Listen to God ngesiKrio, abantu abaninzi baseSierra Leone baye bathi amaNgqina kaYehova enza umsebenzi omhle ekusasazeni iimfundiso zeBhayibhile. Abanye bade bathi, ‘Nibakhathalele abantu kodwa abanye abanaxesha lamntu.’ ”
Funda Okungakumbi
IMboniselo—Alikho Elinye Iphephancwadi Elifikayo Kweli
Sipapasha size sisasaze IMboniselo ngeelwimi ezingaphezu kwe-190 ehlabathini lonke. Kuthekani ngezinye iimpapasho?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
17 Kwathi ke kamsinya nje akuba uDavide ehlala endlwini yakhe,+ uDavide wathi kuNatan+ umprofeti: “Yabona, ndihlala endlwini yomsedare,+ kodwa ityeya+ yomnqophiso kaYehova iphantsi kwamalaphu entente.”+
2 Waza uNatan wathi kuDavide: “Yonk’ into esentliziyweni yakho yenze,+ kuba uTHIXO oyinyaniso unawe.”+
3 Kwathi ke ngobo busuku kwafika ilizwi+ likaThixo kuNatan lisithi:
4 “Hamba, uye kuthi kuDavide umkhonzi wam, ‘Utsho uYehova ukuthi: “Asinguwe oya kundakhela indlu yokuhlala.+
5 Kuba andihlalanga ndlwini, ukususela kwimini endamnyusa ngayo uSirayeli de kube namhlanje,+ kodwa ndaqhubeka ndiphuma kwenye intente ndiye ententeni ndisuka komnye umnquba+ ndiye komnye.+
6 Ebudeni balo lonke ixesha lokuhambahamba+ noSirayeli wonke, ngaba ndakha ndathetha ilizwi elinye nomnye wabagwebi bakwaSirayeli endabayalela ukuba baluse abantu bam, ndisithi, ‘Kutheni ningandakhelanga nje indlu yemisedare?’”’+
7 “Ke kaloku uya kuthi kumkhonzi wam uDavide, ‘Utsho uYehova wemikhosi ukuthi: “Mna ndakuthabatha edlelweni ekulandeleni umhlambi+ ukuba ube yinkokeli+ yabantu bam amaSirayeli.
8 Ndiya kuba nawe naphi na apho uya khona,+ yaye ndiya kuzinqumla zonke iintshaba zakho+ phambi kwakho, yaye ngokuqinisekileyo ndiya kukunika igama+ njengegama labo bakhulu abaphezu komhlaba.+
9 Ngokuqinisekileyo ndiya kubamisela indawo abantu bam amaSirayeli ndize ndibatyale,+ kwaye eneneni baya kuhlala apho bakhoyo yaye abasayi kuphinda baphazanyiswe; noonyana bentswela-bulungisa+ abayi kubaphazamisa kwakhona, njengoko benjenjalo ekuqaleni,+
10 ukususela ngemihla endabeka abagwebi+ njengabaphathi phezu kwabantu bam amaSirayeli. Ngokuqinisekileyo ndiya kuzithoba zonke iintshaba zakho.+ Yaye ndiyakuxelela ukuba, ‘UYehova uya kukwakhela indlu.’+
11 “‘“Kuya kuthi xa izalisekile imihla yakho yokuba uye kookhokho bakho,+ ngokuqinisekileyo ndiya kukuvelisela imbewu yakho emva kwakho komnye woonyana bakho,+ yaye eneneni ndiya kubumisela ngokuqinileyo ubukumkani bakhe.+
12 Nguye ke oya kundakhela indlu,+ yaye ngokuqinisekileyo ndiya kuyimisela ngokuqinileyo itrone yakhe ukusa kwixesha elingenammiselo.+
13 Mna ndiya kuba nguyise,+ yena abe ngunyana wam;+ yaye ububele bam bothando andiyi kubushenxisa kuye+ njengoko ndabushenxisayo kowayengaphambi kwakho.+
14 Ndiza kummisa endlwini yam+ nasebukumkanini bam+ ukusa kwixesha elingenammiselo, yaye itrone yakhe+ iya kuhlala ukusa kwixesha elingenammiselo.”’”
15 Ngokwala mazwi onke nangokwalo mbono wonke uNatan wathetha ngaloo ndlela kuDavide.+
16 Emva koko uKumkani uDavide wangena, wahlala phambi koYehova+ waza wathi: “Ndingubani na mna,+ Yehova Thixo, iyintoni na yona indlu yam+ ukuba undizise nalapha?+
17 Ngokungathi noku kuyinto encinane emehlweni akho,+Thixo,+ kanti uthetha ngendlu yomkhonzi wakho kuselithuba elide elingaphambili,+ wandikhangela wandenza umntu osethubeni lokuba sebukhosini,+ Yehova Thixo.
18 Yintoni na ke engakumbi anokuyithetha uDavide kuwe ngokubekwa komkhonzi wakho,+ xa wena umazi kakuhle umkhonzi wakho?+
19 Owu Yehova, ngenxa yomkhonzi wakho nangokuvumelana nentliziyo yakho+ uzenzile zonke ezi zinto zinkulu ngokwenza yonke imisebenzi emikhulu yaziwe.+
20 Owu Yehova, akukho unjengawe,+ yaye kungekho naThixo ngaphandle kwakho+ ngako konke oko sikuvileyo ngeendlebe zethu.
21 Yaye luluphi na olunye uhlanga emhlabeni olunjengabantu qbakho amaSirayeli,+ awathi uTHIXO oyinyaniso wazikhululela bona njengesizwana,+ ukuze akwabele igama ngempumelelo enkulu+ nangezinto ezoyikekayo ngokugxotha iintlanga+ phambi kwabantu bakho owabakhululayo eYiputa?
22 Wamisa abantu bakho amaSirayeli njengabantu bakho+ ukusa kwixesha elingenammiselo, yaye wena, Yehova, waba nguThixo wabo.+
23 Ke kaloku, Yehova, ilizwi olithethileyo ngomkhonzi wakho nangendlu yakhe malingqineke lithembekile ukusa kwixesha elingenammiselo, uze wenze kanye njengoko uthethileyo.
24 Igama lakho+ malingqineke lithembekile, libe likhulu+ ukusa kwixesha elingenammiselo, kuthiwe, ‘UYehova wemikhosi,+ uTHIXO kaSirayeli+ nguThixo kuSirayeli,’+ yaye indlu yomkhonzi wakho uDavide mayihlale phambi kwakho.+
25 Kuba wena Thixo wam, uyityhilile kumkhonzi wakho injongo yokumakhela indlu.+ Kungenxa yoko le nto umkhonzi wakho efumene isihlandlo sokuthandaza kuwe.
26 Ke kaloku, Yehova, unguTHIXO oyinyaniso,+ yaye umthembise oku kulunga umkhonzi wakho.+
27 Ke kaloku makube kuwe ukuyisikelela indlu yomkhonzi wakho ukuze iqhubeke ukusa kwixesha elingenammiselo phambi kwakho;+ kuba wena ngokwakho, Yehova, uyisikelele, yaye isikelelekile ukusa kwixesha elingenammiselo.”+
Yithumele
Yithumele
1 Kronike 17
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=17&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D17%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UKUNCOKOLA NOMMELWANE
Baqalisa Nini Ukulawula UBukumkani BukaThixo? (Inxalenye Yesi-2)
Le yincoko ekuqhelekileyo ukuba iNgqina likaYehova libe nayo nommelwane. Masithi iNgqina elinguCameron libuyela kumfo ekuthiwa nguJon.
UKUZIKHUMBUZA NGEPHUPHA LIKANEBHUKADENETSARE
Cameron: Ndiyavuy’ ukukubona kwakhona Jon. Ndiyazithanda iincoko zeBhayibhile esiba nazo iveki neveki. * Unjani kodwa?
Jon: Hay’ noko kusekuhle mfo kabawo.
Cameron: Ndiyavuya xa uphila. Ukugqibelana kwethu sasithethe ngesizathu sokuba amaNgqina kaYehova esithi uBukumkani bukaThixo baqalisa ukulawula ngo-1914. * Siye safumana ubungqina obubalulekileyo kwisahluko 4 sencwadi kaDaniyeli. Ngaba uyakhumbula ukuba ithini?
Jon: Ithetha ngoKumkani uNebhukadenetsare owaphupha ngomthi omkhulu.
Cameron: Kunjalo kanye. Kwelo phupha uNebhukadenetsare wabona umthi omkhulu ofikelela ezulwini. Weva umlindi kaThixo esithi loo mthi mawugawulwe, kodwa sona isiphunzi neengcambu zawo zishiywe emhlabeni. Emva ‘kwamaxesha asixhenxe,’ loo mthi wawuza kuphinda ukhule. * Siye sathetha nangesizathu sokuba eso siprofeto sineenxalenye ezimbini. Ngaba uyasikhumbula ukuba sazaliseka nini okokuqala?
Jon: Senzeka kuNebhukadenetsare ngokwakhe andithi? Waphambana iminyaka esixhenxe.
Cameron: Uchan’ ucwethe. Xa waba ligeza, ulawulo lwakhe lwaphazamiseka. Kodwa xa sizaliseka okwesibini esi siprofeto, ulawulo lukaThixo lwaluza kuphazamiseka ngandlel’ ithile kangangamaxesha asixhenxe. Njengoko besesifundile, amaxesha asixhenxe aqalisa xa kwatshatyalaliswa iYerusalem ngonyaka ka-607 ngaphambi kwexesha likaKristu. Ukususela ngoko, akuzange kuphinde kubekho kumkani umela uYehova uThixo emhlabeni. Noko ke, ekupheleni kwamaxesha asixhenxe, uThixo wayeza kumisela uMlawuli omtsha wabantu bakhe—umlawuli osuka ezulwini. Ngamany’ amazwi, amaxesha asixhenxe ayeza kuphela xa uBukumkani bukaThixo basezulwini buqalisa ukulawula. Ngoku, sele sivile ukuba aqalisa nini amaxesha asixhenxe. Ukuba singazi ukuba athatha ixesha elingakanani, siya kutsho sazi ukuba baqalisa nini ukulawula uBukumkani bukaThixo. Sisekunye?
Jon: Ewe, nditsho ndakhumbula ke ngoku.
Cameron: Hay’ ke masiqhube. Makhe sithethe ngobude bamaxesha asixhenxe. Ndikhe ndafunda ngale nto ukuze ndizikhumbuze ngezi ngongoma zibalulekileyo. Ndiza kuzama ukuzicacisa kangangoko ndinako.
Jon: Qhuba.
AMAXESHA ASIXHENXE AYAPHELA—KUQALISA IMIHLA YOKUGQABELA
Cameron: Xa esi siprofeto sazaliseka okokuqala kuNebhukadenetsare, amaxesha asixhenxe aba yiminyaka esixhenxe yokoqobo. Kodwa kwinzaliseko yesi siprofeto engoBukumkani bukaThixo, la maxesha asixhenxe made lee kuneminyaka esixhenxe yokoqobo.
Jon: Kutheni usitsho nje?
Cameron: Khumbula kaloku ukuba amaxesha asixhenxe aqalisa xa kwatshatyalaliswa iYerusalem ngonyaka ka-607 ngaphambi kwexesha likaKristu. Xa sibala ukususela kuloo nyaka, iminyaka esixhenxe yokoqobo ingasisa kunyaka ka-600. Kodwa akho nto ibalulekileyo yenzekayo ngaloo nyaka kulawulo lukaThixo. Njengoko sikhe safunda ngaphambili, kangangamakhulu eminyaka kamva xa uYesu wayelapha emhlabeni, wabonisa ukuba amaxesha asixhenxe ayengekapheli.
Jon: Oo ewe, ndiyakhumbula ke ngoku.
Cameron: Ngoko, la maxesha awayominyaka eqhelekileyo, amaxesha asixhenxe afanele ukuba lixesha elide.
Jon: Lixesha elide kangakanani?
Cameron: Incwadi yeBhayibhile yeSityhilelo, edibana kakuhle nekaDaniyeli isinceda sibone ukuba amaxesha asixhenxe lixesha elingakanani. Ithetha ngamaxesha amathathu anesiqingatha awenza iintsuku eziyi-1 260. * Ngaloo ndlela, amaxesha asixhenxe—amaxesha amathathu anesiqingatha aphindwe kabini—ebeya kulingana neentsuku eziyi-2 520. Sisekunye mos?
Jon: Ewe sikunye. Kodwa andiboni ukuba le nto idibana njani nokuba uBukumkani bukaThixo baqalisa ukulawula ngo-1914.
Cameron: Kulungile ke, makhe sibone ukuba idibana njani. Ngamanye amaxesha kwisiprofeto seBhayibhile usuku lumela unyaka. * Ukuba sithi usuku ngunyaka, amaxesha asixhenxe enza iminyaka eyi-2 520. Xa sibala ukususela ngonyaka ka-607, iminyaka eyi-2 520 iphela ngo-1914. * Sazi njalo ke ukuba amaxesha asixhenxe aphela ngo-1914, nokuba uYesu waqalisa ukuba nguKumkani woBukumkani bukaThixo ngaloo nyaka. Okona kubaluleke nangakumbi kukuba ukususela ngo-1914, kwenzeka iziganeko ezishiy’ amehlo—ezo iBhayibhile yayiprofete ukuba zaziya kwenzeka kwimihla yokugqibela.
Jon: Ziziphi ezo ziganeko?
Cameron: Khawuve oko kwathethwa nguYesu apha kuMateyu 24:7. Ngokuphathelele ixesha awayeza kuqalisa ngalo ukulawula ezulwini, uYesu wathi: “Uhlanga luya kuvukelana nohlanga nobukumkani buvukelane nobukumkani, yaye kuya kubakho ukunqongophala kokutya neenyikima zomhlaba kwiindawo ngeendawo.” Qaphela ukuba uYesu waprofeta esithi kuya kubakho ukunqongophala kokutya neenyikima zomhlaba. Ezi ngxaki ziye zasithwaxa kweli khulu leminyaka idluleyo, akunjalo?
Jon: Kunjalo.
Cameron: Kule vesi, uYesu wathetha nangeemfazwe ezaziya kubakho xa enguKumkani woBukumkani bukaThixo. Nencwadi yeSityhilelo yaprofeta ngeemfazwe eziya kuchaphazela ihlabathi lonke kwimihla yokugqibela. * Ngaba usakhumbula ukuba yaqala nini imfazwe yehlabathi yokuqala?
Jon: Yaqala ngo-1914, kanye ngalaa nyaka uthi uYesu waqala ngawo ukulawula! Tyhini, yhazi zange ndazidibanisa ezi zinto!
Cameron: Xa uzidibanisa zonke ezi nkcukacha—isiprofeto esithetha ngamaxesha asixhenxe, nezinye iziprofeto zeBhayibhile ezithetha ngexesha lesiphelo—itsho icace yonke le nto. AmaNgqina kaYehova aqinisekile ukuba uYesu waqala ukuba nguKumkani woBukumkani bukaThixo ngo-1914, nokuba imihla yokugqibela yaqala kwangaloo nyaka. *
Jon: Ndisazama ukuyidibanisa aph’ entloko yonke le nto.
Cameron: Ungakhathazeki, ibilindelekile loo nto. Njengoko besenditshilo, nam kwandithatha ixesha ukuyazi ngokupheleleyo yonke le nto. Kodwa ke, ndinethemba lokuba le ncoko ikuncede wabona ukuba nangona unyaka ka-1914 ungaveli eBhayibhileni, amaNgqina kaYehova azifumene eBhayibhileni iinkolelo zawo ngalo nyaka.
Jon: Ewe, bendisoloko ndiyithanda indlela enizichaza ngayo izinto kuba nizikhomba esibhalweni. Anichazi nje iimbono zenu. Kodwa ndiyazibuza ukuba kutheni kunzima kangaka nje ukuyiqonda le nto. Kutheni uThixo engazange asuke abhale eBhayibhileni ukuba uYesu uza kuqalisa ukulawula ezulwini ngo-1914?
Cameron: Ngumbuz’ omhle lowo Jon. Phofu ke zininzi izinto ezingachazwanga ngokuthe ngqo eZibhalweni. Ngoko kwakutheni ukuze uThixo ayibhale iBhayibhile ngendlela eza kufuna abantu bazimisele ukuze bayiqonde? Mhlawumbi singathetha ngaloo nto kwixesha elizayo.
Jon: Ndingayivuyela loo nto.
Ngaba unombuzo weBhayibhile obusoloko uzibuza wona? Ngaba ukhe uzibuze ngeenkolelo zamaNgqina kaYehova? Ukuba kunjalo kungakunceda ukuthetha neNgqina likaYehova. Liya kukuvuyela ukuphendula imibuzo yakho.
^ isiqe. 5 AmaNgqina kaYehova afundela abantu iBhayibhile simahla.
^ isiqe. 7 Funda inqaku elithi “Ukuncokola Nommelwane—Baqalisa Nini Ukulawula UBukumkani BukaThixo?—Inxalenye Yoku-1” kwiMboniselo kaOktobha 1, 2014.
^ isiqe. 9 Funda uDaniyeli 4:23-25.
^ isiqe. 22 Funda iSityhilelo 12:6, 14.
^ isiqe. 24 Funda isicangca esinomxholo othi “Iphupha Lomthi likaNebhukadenetsare.”
^ isiqe. 28 Funda iSityhilelo 6:4.
^ isiqe. 30 Funda isahluko 9 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
Funda Okungakumbi
Ubalo Maxesha LweBhayibhile Lubonisa Ntoni Ngonyaka Ka-1914?
Isiprofeto ‘samaxesha asixhenxe’ esikuDaniyeli isahluko 4 sibhekisa kwixesha elibalulekileyo kulawulo lwabantu.
Ngaba Siphila ‘Kwimihla Yokugqibela’?
Hlola izinto ezenziwa ngabantu nezimo zengqondo zabo ezibonisa ukuba ngoku siphila ‘kwimihla yokugqibela’ njengoko kuprofetwe ngazo eBhayibhileni.


text:
INQAKU ELINGUMXHOLO | YINTONI IMPUMELELO YOKWENENE?
Uyijonga Njani Impumelelo?
Zivavanye ngokucinga ngale mizekelo ilandelayo.
Ngubani onokuthi uphumelele ngokwenene?
UANDILE
UAndile uneshishini. Unyanisekile, uyazibhokoxa kwaye unembeko. Ishishini lika-Andile liqhuba kakuhle, ngenxa yoko yena nentsapho yakhe baphila kamnandi.
UXOLA
UXola naye uneshishini elifana nelika-Andile, yaye wenza imali engakumbi. Kuba efuna ukunkqenkqeza phambili, uXola likhoboka lomsebenzi yaye ngenxa yoko usoloko egula.
UVUYISWA
UVuyiswa uzimisele esikolweni yaye uyakuthanda ukufunda. Ngenxa yoko uqhuba kakuhle.
UNONCEDO
UNoncedo uqhuba kakuhle kunoVuyiswa yaye unkqenkqeza phambili esikolweni—kodwa uyakopa yaye akanamdla kwizifundo zakhe.
Ukuba uthi uXola noNoncedo—okanye bobane—baphumelele, uya kuba impumelelo uyijonga ngemiphumo kuphela, awuyise so indlela eye yafunyanwa ngayo.
Kwelinye icala, ukuba ukhetha uAndile noVuyiswa, ngokuqinisekileyo impumelelo uyijonga ngeempawu zaloo mntu nangendlela asebenza ngayo. Kusengqiqweni ukwenza ngaloo ndlela. Ngokomzekelo:
Yintoni eya kumnceda uNoncedo ekuhambeni kwexesha—ngaba kukuphumelela emagqabini okanye kukukhuthalela ukufunda?
Yintoni eya kunceda abantwana bakaXola—ngaba kukuba nayo yonke into enokuthengwa ngemali okanye kukuba notata okuxabisayo ukuba kunye nabo?
Undoqo kukuba: Impumelelo elilize isekelwe kwizinto ezibonakalayo; ngoxa yona impumelelo yokwenene isekelwe kwizinto ezibalulekileyo ebomini.


text:
Yomelela—UYehova Ungumncedi Wakho!
“Masomelele kakhulu size sithi: ‘UYehova ungumncedi wam.’”—HEB. 13:6.
1, 2. Ziziphi iingxaki abafika bajamelane nazo abaninzi xa bebesebenza kumazwe asemzini baze bagoduke? (Jonga umfanekiso osekuqaleni.)
UEDUARDO * uthi: “Xa ndandikwilizwe lasemzini ndandinomsebenzi obhadlileyo nohlawulayo. Kodwa ndathi ndakufunda iBhayibhile namaNgqina kaYehova ndabona ukuba ndinembopheleleko ebalulekileyo—ukunyamekela intsapho yam ngokuyondla nokuyinceda ibe nolwalamano noThixo. Ngoko ke, ndagoduka.”—Efe. 6:4.
2 UEduardo wayesazi ukuba ukubuyela kwintsapho yakhe kuyamkholisa uYehova. Noko ke, njengoMarilyn ekuthethwe ngaye kwinqaku elandulela eli, uEduardo kwafuneka aqale phantsi ezama ukulungisa ulwalamano lwentsapho yakhe. Kwafuneka ajamelane nengxaki yokondla umfazi nabantwana bakhe kwelo lizwe lakhe lihlwempuzekileyo. Wayeza kuyisingatha njani le ngxaki? Luluphi uncedo awayenokulufumana kwabanye ebandleni?
UKULUNGISA UBOMI BENTSAPHO NOLWALAMANO NOTHIXO
3. Ukungabikho komzali kubachaphazela njani abantwana?
3 UEduardo uthi: “Ndandiwazi umonakalo endiwenzileyo ngokutyeshela abantwana bam kanye ngexesha ababendifuna ngalo. Xa kwakufuneka ndibafundele amabali eBhayibhile, ndithandaze nabo, ndibagone ndize ndidlale nabo, ndandingekho.” (Dut. 6:7) Intombi yakhe endala, uAnna uthi: “Kwakundidakumbisa gqitha ukungahlali noTata. Ekuphela kwento esasiyazi ukubuya kwakhe, bubuso nelizwi lakhe. Kwakungabikho kwanto ithi nguTata xa endanga.”
4. Ukungabikho kwendoda ekhaya kuyichaphazela njani ekufezeni imbopheleleko yayo njengentloko-ntsapho?
4 Ukungabikho kwendoda ekhaya kuyenza ingakwazi nokunceda intsapho yayo njengentloko-ntsapho. Umfazi kaEduardo, uRuby uthi: “Kwanyanzeleka ukuba ndibe nguMama noTata kangangokuba ndade ndakuqhela ukwenza izigqibo zentsapho. Ukubuya kukaEduardo, kwafuneka ndifunde eyona nto ithethwa kukuzithoba kwabafazi abangamaKristu. Nangoku, kusafuneka ndimane ndizikhumbuza ukuba indoda yam ikhona.” (Efe. 5:22, 23) UEduardo uthi: “Iintombi zam zaziqhele ukuya kunina xa kukho into eziyifunayo. Sinomfazi wam, saqonda ukuba simele sincede abantwana babone ukuba simanyene, ibe kwafuneka ndifunde ukukhokela intsapho ngendlela yobuKristu.”
5. Enye indoda yawulungisa njani umonakalo wokushiya kwayo intsapho, ibe yaba njani imiphumo?
5 UEduardo wayezimisele ukwenza konke okusemandleni akhe ukuze alungise ulwalamano lwakhe nentsapho yakhe nokuze ayincede isondelelane noThixo. “Eyona nto ndandiyifuna kukubethelela inyaniso ebantwaneni bam ngokubamisela umzekelo—kungekhona ngokuthi ndiyamthanda uYehova kodwa ngokubabonisa.” (1 Yoh. 3:18) Ngaba uYehova wayisikelela imigudu kaEduardo? UAnna uthi: “Ukumbona esenza okusemandleni ukuze abe nguTata olungileyo ezama ukusondela kuthi kwasinceda gqitha. Xa sasimbona esebenza nzima ebandleni, saba neqhayiya ngaye. Ihlabathi lalizama ukusahlukanisa noYehova. Kodwa sabona ukuba abazali bethu bazinikele enyanisweni, ngoko nathi sazama ukubaxelisa. UTata wathembisa ukuba akanakuze aphinde asishiye, ibe wayengaxoki. Ukuba wayesishiyile, mhlawumbi ngendingamkhonzi uYehova namhlanje.”
UKUVUMA IIMPAZAMO
6. Sisiphi isifundo esafundwa ngabanye abazali ngexesha lemfazwe?
6 Amanye amava abonisa ukuba, ngexesha lemfazwe kumazwe akwiiBalkan, abantwana bamaNgqina kaYehova ababehlala apho babesoloko bonwabile phezu kwazo nje iinzima zobo bomi bemfazwe. Kwakutheni? Ekubeni abazali babengakwazi ukuya emsebenzini, babehlala ekhaya babafundise, badlale kunye baze bancokole nabo. Isifundisa ntoni loo nto? Eyona nto ifunwa ngabantwana ngaphezu kwemali okanye izipho, kukuhlala nabazali babo. Kanye njengokuba iLizwi likaThixo lisitsho, abantwana bancedakala gqitha xa behoywa baze baqeqeshwe ngabazali babo.—IMize. 22:6.
7, 8. (a) Yiyiphi impazamo edla ngokwenziwa ngabazali ababuyela kwiintsapho zabo? (b) Abazali banokubanceda njani abantwana bayeke ukuba buhlungu?
7 Okubuhlungu kukuba, xa bebona ukuba baqunjelwe ngabantwana, abanye abazali ababuyela kwiintsapho zabo baye bathi, “Aninambulelo, ndakugqiba ukuncama izinto ezingaka ngenxa yenu!” Noko ke, kusenokwenzeka ukuba eyona nto ibenza buhlungu yileyo kanye yokuhamba kwakhe. Yintoni enokwenziwa ngumzali ukulungisa umonakalo?
8 Cela uYehova akuncede ubonise ulwazelelelo ngakumbi kwintsapho yakho. Xa uthetha nentsapho yakho, vuma ukuba ube negalelo kwingxaki ekhoyo. Ukucela uxolo ngokunyanisekileyo kunokukunceda. Xa iqabane lakho nabantwana bebona ukuba wenza konke okusemandleni ukulungisa umonakalo, baya kukubona ukunyaniseka kwakho. Ngokuzimisela nokuba nomonde kwakho, intsapho yakho inokuphinda ikuthande yaye ikuhlonele.
‘UKULUNGISELELA ABO BANGABAKHO’
9. Kutheni kungeyomfuneko ukuba sithi phee emva kobutyebi kuba nje sifuna ‘ukulungiselela’ iintsapho zethu?
9 Umpostile uPawulos wayalela ukuba xa amaKristu alupheleyo engasakwazi ukuzinyamekela, abantwana nabazukulwana bamele “babuyekeze abazali noomawokhulu babo.” Kodwa uPawulos wahlabela mgama ebongoza onke amaKristu ukuba aneliswe zizinto anazo—ukutya, impahla nekhusi. Simele singahlali sizabalazela ukuphila ubomi obuphucukileyo okanye ukufumana imali kuba sifuna ikamva elinqabisekileyo. (Funda eyoku-1 kuTimoti 5:4, 8; 6:6-10.) Akuyomfuneko ukuba umKristu athi phee emva kobutyebi beli hlabathi liza kudlula ngokukhawuleza, kuba nje efuna ‘ukulungiselela’ intsapho yakhe. (1 Yoh. 2:15-17) Asimele sivumele ‘amandla akhohlisayo obutyebi’ okanye ‘amaxhala obomi’ aphulukanise intsapho yethu ‘nobomi benene’ kwihlabathi elitsha likaThixo.—Marko 4:19; Luka 21:34-36; 1 Tim. 6:19.
10. Kutheni kububulumko nje ukukuphepha ukuzifak’ ematyaleni?
10 UYehova uyazi ukuba siyayidinga imali. Kodwa imali ayikwazi kusikhusela ize isilondoloze njengobulumko bukaThixo. (INtshu. 7:12; Luka 12:15) Abantu badla ngokuzithabatha lula iingxaki zokuya kusebenza phesheya, ibe akukho siqinisekiso sokuba baya kuyifumana naloo mali. Enyanisweni, zinkulu iingxaki ezibangelwa yile mfuduko. Abaninzi bathi bebuya babe sele benamatyala angakumbi. Kunokuba bakhululeke ukuze bakhonze uThixo, baphetha sebengamakhoboka abo bantu babatyala imali. (Funda iMizekeliso 22:7.) Ubulumko kukukuphepha kwasekuqaleni ukuzifak’ ematyaleni.
11. Ukugqiba ngezinto eziza kuthengwa kunokuyinceda njani intsapho inciphise iingxaki zemali?
11 UEduardo wayesazi ukuba ukuze aphumelele kwisigqibo sakhe sokungaphindi ayishiye intsapho yakhe, wayemele akwazi ukuphatha imali. Enomfazi wakhe bagqiba ngezinto eziyimfuneko ngokwenene abaza kuzithenga. Ngoku babeza kuphila ngemali encinane gqitha kuleyo babeyiqhelile. Noko ke, bonke babambisana baza abachitha imali kwizinto ezingeyomfuneko kangako. * UEduardo uthi: “Ngokomzekelo, ndakhupha abantwana bam kwizikolo ezibiza imali eninzi, ndabafaka kwezikarhulumente.” Enentsapho yakhe bathandazela ukuba afumane umsebenzi owawungayi kubaphazamisa ekukhonzeni uThixo. UYehova wayiphendula njani loo mithandazo?
12, 13. Ziziphi izinto eyazenzayo enye indoda ukuze yondle intsapho yayo, ibe uYehova wayisikelela njani imigudu yayo yokuphila ubomi obulula?
12 UEduardo uthi: “Kwaphela iminyaka emibini sitsala nzima. Imali yayiphela, naloo mvuzwana wam ungakwazi kuzihlawulela zonke iindleko zethu ndabe nam ndiphelile kukudinwa. Kodwa sasikwazi ukuya kunye kuzo zonke iintlanganiso nasentsimini.” UEduardo wayengafuni nokucinga ngemisebenzi ayifumanayo eyayiza kumenza ashiye intsapho yakhe kangangeenyanga okanye iminyaka. Uthi: “Into endayenzayo kukufunda imisebenzi eyahlukeneyo ukuze xa uphelile umsebenzi othile, ndibe ndisenza omnye.”
13 Ekubeni uEduardo wenza amalungiselelo okuwahlawula ngezavenge amatyala akhe, kwanyanzeleka ukuba ahlawule inzala engakumbi. Kodwa wakhetha oko kuba wayeza kukwazi ukuhlala ekunye nentsapho yakhe, kanye le nto uYehova alindele ukuba yenziwe ngabazali. Uthi: “Umvuzo endandiwurhola phesheya uwuphinda phinda kalishumi lo wangoku, kodwa asilali singatyanga. ‘Isandla sikaYehova asisifutshane.’ Enyanisweni, sagqiba ekubeni sibe ngoovulindlela. Okumangalisayo kukuba, imeko yezoqoqosho yaba bhetele kwaza kwalula noko ukufumana izinto esizidingayo.”—Isa. 59:1.
UKUHLANGABEZANA NENGCINEZELO YENTSAPHO
14, 15. Yintoni enokunceda iintsapho zijamelane nengcinezelo yokusukelana nemali ngaphezu kokukholisa uThixo, ibe yintoni enokwenzeka xa simisela umzekelo omhle?
14 Kwiindawo ezininzi, abantu baziva benyanzelekile ukuba baphe izalamane nabahlobo imali nezipho. UEduardo uthi: “Yindlela esikhuliswa ngayo, ibe kusegazini ukupha abanye.” Noko ke, uthi: “Umele ube nomda. Ngobuchule ndiye ndizichazele izalamane zam ukuba ndiza kuzinika oko kusemandleni am kuphela, kodwa andinakwenza into eza kuphazamisa intsapho yam ekunquleni uYehova.”
15 Abo babuyela emizini yabo nabo bayeka amathuba okuya kusebenza kwamanye amazwe badla ngokuqunjelwa, bagculelwe yaye bazidanise izalamane zabo ezilindele ukondliwa ngabo. Ezinye zibatyhola ngokungabi naluthando. (IMize. 19:6, 7) Intombi kaEduardo uAnna ithi: “Noko ke, xa sibambelela ekukholiseni uThixo kunokusukelana nemali, ezinye izalamane zinokude zikubone ukubaluleka kokuphila ubomi bamaKristu. Kodwa zingayibona njani loo nto xa sinikezela?”—Thelekisa eyoku-1 kaPetros 3:1, 2.
UKUBA NOKHOLO KUTHIXO
16. (a) Umntu ‘unokuzikhohlisa njani ngokuqiqa okuphosakeleyo’? (Yak. 1:22) (b) Zizigqibo ezinjani azisikelelayo uYehova?
16 Emva kokufika kwelinye ilizwe elifumileyo eshiye umyeni nabantwana bakhe ngasemva, omnye udade wathi kubadala bebandla: “Kuye kwafuneka sincame izinto ezininzi ukuze ndize apha. Kude kwanyanzeleka ukuba nomyeni wam ayeke ukuba ngumdala. Ndinethemba lokuba uYehova uza kusisikelela ngokuza kwam apha.” Ewe, uYehova usoloko ezisikelela izigqibo ezenziwa ngokholo, kodwa unokusisikelela njani isigqibo esiphikisana nokuthanda kwakhe, ngakumbi xa kude kufuneke ubani ancame amalungelo angcwele ngokungeyomfuneko?—Funda amaHebhere 11:6; eyoku-1 kaYohane 5:13-15.
17. Kutheni simele sicele ulwalathiso lukaYehova ngaphambi kokuba senze izigqibo, ibe sinokukwenza njani oko?
17 Cela ulwalathiso kuYehova ngaphambi kokuba wenze izigqibo, kungekhona emva kokuba uzenzile. Mcele akuphe umoya wakhe oyingcwele, ubulumko nolwalathiso. (2 Tim. 1:7) Zibuze oku: ‘Ziziphi iimeko endikulungeleyo ukuthobela uYehova kuzo? Ngaba ndingamthobela xa nditshutshiswa?’ Ukuba kunjalo, ngaba ukulungele ukumthobela kwanaxa oko kuza kuthetha ukuphila ubomi obuphantsi? (Luka 14:33) Cela icebiso kubadala, ube sel’ ubonisa ukholo nentembelo onayo kwisithembiso sikaYehova sokuba uya kukunceda xa umthobela. Abadala abayi kukwenzela zigqibo, nto nje baya kukunceda wenze izigqibo eziya kukonwabisa ekugqibeleni.—2 Kor. 1:24.
18. Ngubani onikwe imbopheleleko yokunyamekela intsapho, ibe yintoni thina esinokuyenza ukunceda?
18 UYehova uwunike intloko-ntsapho “umthwalo” wamihla le wokunyamekela intsapho. Simele sibancome yaye sibathandazele abo baphumeza imbopheleleko yabo bengakhange bawashiye amaqabane okanye abantwana babo, phezu kwazo nje iingxaki neemvavanyo zokwenjenjalo. Iimeko ezingalindelekanga, njengeentlekele okanye ukufuna unyango ngokungxamisekileyo, zisivulela ithuba lokubonisa uthando esinalo lobuKristu. (Gal. 6:2, 5; 1 Pet. 3:8) Ngaba ungakwazi ukunceda umzalwana wakho ngemali xa esengxakini okanye umncede afumane umsebenzi engadanga washiya intsapho yakhe? Xa usenjenjalo, uya kumnceda angaziva enyanzelekile ukuba ashiye intsapho yakhe aye kusebenza kwelinye ilizwe.—IMize. 3:27, 28; 1 Yoh. 3:17.
KHUMBULA UKUBA UYEHOVA NGUMNCEDI WAKHO!
19, 20. Kutheni amaKristu enokuqiniseka ukuba uYehova uza kuwanyamekela?
19 IZibhalo zithi: “Musani ukuba ngabathandi bemali, kunoko yanelani zizinto ezikhoyo. Kuba [uThixo] uthe: ‘Andiyi kuze ndikushiye, ndingayi kuze ndikutyeshele.’ Ngoko ke masomelele kakhulu size sithi: ‘UYehova ungumncedi wam; andiyi koyika. Angandenza ntoni na umntu?’” (Heb. 13:5, 6) Oku sinokukwenza njani kubomi bemihla ngemihla?
20 Kwelinye ilizwe elisakhulayo, umzalwana osele enexesha elide engumdala uthi: “Abantu basoloko bethetha ngendlela onwabe ngayo amaNgqina kaYehova. Bayabona ukuba nalawo atsala nzima asoloko enxiba kakuhle ibe nembonakalo yawo iyancomeka kunabanye abantu.” Oku kuvisisana kakuhle nesithembiso awasenzayo uYesu kwabo bafuna uBukumkani kuqala. (Mat. 6:28-30, 33) UYihlo osemazulwini, uYehova uyanithanda yaye ufuna nifumane okona kulungileyo nina nabantwana benu. “Ngokubhekisele kuYehova, amehlo akhe asingasinga emhlabeni wonke ukuba ababonise amandla abo bantliziyo ziphelele kuye.” (2 Kron. 16:9) Usinike imithetho yakhe—kuquka leyo isinceda kubomi bentsapho nasekunyamekeleni iintswelo zethu. Xa siyithobela, sibonisa ukuba siyamthanda yaye sithembele kuye. “Ukumthanda uThixo kuko ukuthi, siyigcine imiyalelo yakhe; kwaye ayinzima imiyalelo yakhe.”—1 Yoh. 5:3.
21, 22. Kutheni uzimisele ukubonisa ukuba uthembele kuYehova?
21 UEduardo uthi: “Ndiyazi ukuba andinakuze ndilibuyise ixesha endalichitha ngaphandle kwentsapho yam, kodwa andifuni kuzikhathaza ngobisi oluchithakeleyo. Abaninzi kwabo ndandisebenza nabo bazizityebi ngoku, kodwa abonwabanga. Iintsapho zabo zintyumpantyumpeka kwiingxaki ezinzima. Noko ke, eyethu intsapho yonwabe gqitha! Kundivuyisa gqitha ukubona abanye abazalwana kweli lizwe bebeka uThixo kwindawo yokuqala nakuba betsala nzima. Sonke siyakubona ukuba yinyaniso kwesithembiso sikaYesu.”—Funda uMateyu 6:33.
22 Yomelela! Thobela uYehova uze uthembele kuye. Ukuthanda kwakho uThixo, iqabane lakho lomtshato nabantwana bakho makukuncede uphumeze imbopheleleko onayo kwintsapho yakho. Oko kuya kukunceda ubone ukuba ‘uYehova ungumncedi wakho.’
^ isiqe. 1 Asingomagama abo la.
^ isiqe. 11 Funda ungcelele lwamanqaku oluthi “Indlela Yokusebenzisa Imali” kuVukani! kaSeptemba 2011.


text:
ISIHLOMELO
UYesu Kristu—UMesiya Othenjisiweyo
UKUZE asincede sazi ukuba ngubani uMesiya, uYehova uThixo uye waphefumlela abaprofeti abaninzi beBhayibhile ukuze banikele iinkcukacha ngokuzalwa kwalo Mhlanguli, nangobulungiseleli bakhe, kwanokufa kwakhe. Zonke ezi ziprofeto zeBhayibhile zazaliseka kuYesu Kristu. Iyamangalisa into yokuba ziye zazaliseka ngokweenkcukacha zazo zonke. Ukuzekelisa oku, makhe sihlolisise iziprofeto ezimbalwa ezachaza kwangaphambili iziganeko eziphathelele ukuzalwa kukaMesiya nokukhula kwakhe.
Umprofeti uIsaya wachaza kwangaphambili ukuba uMesiya wayeza kuphuma kumnombo kaKumkani uDavide. (Isaya 9:7) Eneneni uYesu wazalwa kumnombo kaDavide.—Mateyu 1:1, 6-17.
Omnye umprofeti kaThixo onguMika, waxela kwangaphambili ukuba lo mntwana wayeza kuthi kamva abe ngumlawuli yaye wayeza kuzalelwa ‘eBhetelehem Efrata.’ (Mika 5:2) Ngexesha lokuzalwa kukaYesu, kwakukho iidolophu ezimbini kwaSirayeli ezazibizwa ngokuba yiBhetelehem. Enye yayikufuphi neNazarete kumantla elo lizwe, enye ikufuphi neYerusalem kwaYuda. IBhetelehem eyayikufuphi neYerusalem yayikade ibizwa ngokuba yiEfrata. UYesu wazalelwa kuloo dolophu, kanye njengokuba isiprofeto sasichazile!—Mateyu 2:1.
Esinye isiprofeto seBhayibhile sachaza kwangaphambili ukuba uNyana kaThixo wayeza ‘kubizwa ukuba aphume eYiputa.’ Ngoxa wayesengumntwana, uYesu wasiwa eYiputa. Wabuyiswa emva kokufa kukaHerode, ngaloo ndlela kwazaliseka isiprofeto.—Hoseya 11:1; Mateyu 2:15.
Kuluhlu olukwiphepha 200, izibhalo ezidweliswe ngaphantsi komxholo othi “Isiprofeto” zineenkcukacha eziphathelele uMesiya. Nceda uzithelekise kunye nezibhalo ezidweliswe ngaphantsi komxholo othi “Ukuzaliseka Kwaso.” Oko kuya kukwenza ukuba ulithembe ngakumbi iLizwi likaThixo.
Ngoxa uhlolisisa ezi zibhalo, khumbula ukuba ezo zesiprofeto zabhalwa kumakhulukhulu eminyaka ngaphambi kokuzalwa kukaYesu. UYesu wathi: “Zonke izinto ezibhaliweyo ngam emthethweni kaMoses nakubaProfeti nakwiiNdumiso zimelwe kukuzaliseka.” (Luka 24:44) Njengokuba nawe unokuzihlolela kwiBhayibhile yakho, ngokwenene zazaliseka—ngokweenkcukacha zazo zonke!


text:
ULUTSHA LUYABUZA
Ndenze Ntoni Ukuba Ndaphule Umthetho Wabazai Bam?
Nanga amacebiso okulungisa umonakalo owenzekileyo.
Thetha inyani. Ukuba awuyithethi inyani, uza kwenza abazali bakho bathandabuze le ntwana iseleyo yentembeko abanayo kuwe. Ngoko thetha inyani, uthethe yonk’ into.—IMizekeliso 28:13.
Kuphephe ukuzithethelela okanye ukwenza ngathi izinto azinamsebenzi.
Khumbula ukuba “
impendulo, xa inobulali, isusa umsindo.”—IMizekeliso 15:1.
Cela uxolo. Ukuzisola ngenxa yexhala nempoxeko okanye umsebenzi omninzi owubangeleyo kunokwenza isohlwayo sakho sehliswe. Kodwa ke, uxolo lwakho lumele lube lelokwenyani.
Yamkele imiphumo. Ukuyamkela imiphumo yezenzo zakho kubonisa ukuba ukhulile. Eyona nto iza kukunceda kukusebenza nzima ukuze uphinde uthenjwe ngabazali.—IMizekeliso 20:11.
Khumbula ukuba abazali bakho banelungelo lokukubekela imithetho. Yiloo nto iBhayibhile ithetha ‘
ngomyalelo kayihlo’ kunye ‘
nomthetho kanyoko.’—IMizekeliso 6:20.
Ukuba ufuna abazali bakho bakunike inkululeko engakumbi
Babonise ukuba uyakwazi ukubathobela.
Mabakwazi abazali bakho ungumntu othobelayo—ngawo onke amaxesha.


text:
IBHAYIBHILE IYABUTSHINTSHA UBOMI BABANTU
Ndafunda Ukuba UYehova Unenceba Ibe Uyaxolela
UNYAKA WOKUZALWA: 1954
ILIZWE: EKHANADA
UBOMI BANGAPHAMBILI: UMKHOHLISI, UMNGCAKAZI
INDLELA ENDANDIPHILA NGAYO:
Ndikhulele kwisixeko saseMontreal, ibe yayinqabe kakhulu imisebenzi. Utata wasweleka ndineenyanga nje ezintandathu ubudala, ngoko wonke umthwalo wokunyamekela intsapho waba semagxeni kamama. Sasingabantwana abasibhozo ekhaya, mna ndinguntondo.
Ndikhule ndingabazi obunye ubomi ngaphandle kokusebenzisa iziyobisi, ukungcakaza, ubundlobongela, nokuhamba nemigulukudu. Xa ndandineminyaka elishumi, ndaqalisa ukusebenza noonongogo kunye noomatshonisa. Ndandiyinkintsela yexoki nomxhaphazi wabantu, ibe ndandingasakwazi tu ukuzinceda.
Ndathi ndigqiba iminyaka eyi-14, ndabe sele ndingumakhwekhwetha ekukhohliseni abantu. Ngokomzekelo, ndandidla ngokuthenga isixa esikhulu seewotshi, izacholo nemisesane eqatywe ngegolide, ndize ndizigximfize isitampu esenza zibe ngathi zenziwe ngegolide. Ukusuka apho ndandizithengisa ezitratweni nakwiindawo zokupaka iimoto kwiindawo zoshishino. Ndandiyithanda le ndlela elula yokwenz’ imali. Ngesiny’ isihlandlo ndenza i-$10 000 ngemini nje enye!
Xa ndandineminyaka eyi-15 ndagxothwa kwisikolo sokulungisa izimilo, ndaza ndaphela sendilala esitratweni, ezipakini, okanye kwiitshomi zam.
Ngenxa yokuba ndandidume ngobuqhetseba, ayendithe nca amapolisa. Kodwa andizange ndide ndibanjwe, kuba ndandingathengisi zinto zibiweyo. Noko ke, kukaninzi ndihlawuliswa isityhwentywe semali ngenxa yobuqhetseba, ukuxoka nokuthengisa ngaphandle kwemvume. Ndandiligagu elingoyikiyo tu ukuqokelela imali yoomatshonisa. Kwakuyingozi oko, ibe maxa wambi ndandiphatha umpu. Ndade ndaqhogana neqela lemigulukudu.
INDLELA IBHAYIBHILE EBUTSHINTSHE NGAYO UBOMI BAM:
Ndaqalisa ukuchazelwa ngeBhayibhile xa ndandineminyaka eyi-17. Ndandihlala nesithandwa sam, saza saqalisa ukufunda iBhayibhile namaNgqina kaYehova. Kodwa zange ndiyithande imilinganiselo yeBhayibhile yokuziphatha, ngoko ndasishiya isithandwa sam ndaya kuhlala nesinye.
Kwathi qwenge xa esi sithandwa sesibini naso saqalisa ukufunda namaNgqina! Kwandichaza ukubona utshintsho ebomini baso, saya sisiba ngumntu ozolileyo nonomonde ngakumbi. Ndavuma ukuya naso enkonzweni kwiHolo yoBukumkani yamaNgqina kaYehova. Ndamkelwa ngobubelekazi obukhulu apho. Zange ndabubon’ ububele obungakaya! Kaloku ndandikade ndingahoywanga yintsapho yasekhaya; ibe ndikhule ndingayazi into yokuphathwa ngothando nangobubele. Ngoko lwandichukumisa gqitha uthando endalufumana kumaNgqina kaYehova, yaye xa andicela ukuba ndifunde iBhayibhile kunye nawo, ndavuma ngoko nangoko.
Oko ndandikufunda eBhayibhileni kusenokuba kwabusindisa ubomi bam. Mna noogxa bam ababini sasiceba ukuqhekeza size sibe imali ukuze ndihlawule amatyala am okungcakaza, awayengaphaya kwe-$50 000. Kodwa ndivuya gqitha kuba ndarhoxa! Oogxa bam bona baqhubeka nokuqhekeza. Ngenxa yoko, omnye wabanjwa, waza omnye wabulawa.
Njengoko ndandiqhubeka nokufunda iBhayibhile, ndabona ukuba luseluninzi utshintsho endimele ndilwenze. Ngokomzekelo, ndafunda ukuba iBhayibhile ithi kweyoku-1 kwabaseKorinte 6:10: “Amasela, nabantu ababawayo, namanxila, nabatshabhisi, nabaphangi abayi kubudla ilifa ubukumkani bukaThixo.” Emva kokuba ndifunde le vesi, ndaza ndacinga ngemeko yam, zathi waxa iinyembezi. Ndaqonda ukuba ndimele ndibutshintshe ngokupheleleyo ubomi bam. (Roma 12:2) Ndandindlongo-ndlongo ibe ndiphila ngokuxoka.
Kodwa ukufunda kwam iBhayibhile kwandenza ndaqonda ukuba uYehova unenceba ibe uyaxolela. (Isaya 1:18) Ndathandaza ngokuzingisileyo, ndimbongoza uYehova ukuba andincede ndiphulukane nale mikhwa yam. Ngoncedo lwakhe, ndakwazi ukubutshintsha ubuntu bam. Ekugqibeleni ndawubhalisa ngokusemthethweni umtshato wam.
Ndisaphila namhlanje ngenxa yokusebenzisa imigaqo yeBhayibhile
Ndandineminyaka eyi-24 ukutshata kwam, yaye ndinabantwana abathathu. Ngoku kwakufuneka ndifune umsebenzi osemthethweni. Kodwa ndandingenamfundo ingako ibe ndingenawo namava. Ndathandaza kwakhona ndicela uncedo kuYehova. Emva koko ndaya kufuna umsebenzi. Kudliwano-ndlebe lokufuna umsebenzi ndandichaza ukuba ndifuna ukubutshintsha ubomi bam ndize ndenze umsebenzi osemthethweni. Maxa wambi, ndandide ndichaze ukuba ndifunda iBhayibhile, ibe ndifuna ukuphila ubomi obubhetele. Lahamba ixesha ndigade ndiqeshwe. Ekugqibeleni, emva kokuba ndichazele omnye umqeshi indlela endandiphila ngayo ngaphambili, wathi: “Andazi ukuba kutheni, kodwa kusuke nje kwakho intw’ ethi mandikuqeshe.” Ndikholelwa ukuba le yayiyimpendulo yemithandazo yam. Ekuhambeni kwexesha, mna nomfazi wam sabhaptizwa saba ngamaNgqina kaYehova.
INDLELA ENDINGENELWE NGAYO:
Ndisaphila namhlanje ngenxa yokusebenzisa imigaqo yeBhayibhile nokuphila ngendlela yobuKristu. Ndinentsapho eqhuba kakuhle. Ndiqinisekile ukuba uYehova undixolele, ngoko ndinesazela esimsulwa.
Kangangeminyaka eyi-14 bendikhonza njengomshumayeli wexesha elizeleyo, ndinceda abanye bafunde oko kufundiswa yiBhayibhile, ibe kutshanje nomfazi wam uye wandithelela. Kwisithuba seminyaka eyi-30, ndiye ndanceda abantu abayi-22 endisebenza nabo ukuba bakhonze uYehova. Ndisaya kwiindawo zoshishino—kodwa hayi ngenjongo yokuqhatha abantu njengoko ndandikade ndisenza ngaphambili. Ngoku amaxesha amaninzi ndiya ngenjongo yokubanika okuthile: ithemba lokuphila kwihlabathi elitsha elizayo elingenabo abakhohlisi.—INdumiso 37:10, 11.
Funda Okungakumbi
Okufundiswa YiBhayibhile Ngokungcakaza
Lulonwabo Olungenabungozi?


text:
ICANDELO 6
Sifunda Ntoni KuMkhukula?
UThixo wabatshabalalisa abangendawo waza wasindisa uNowa nentsapho yakhe. Genesis 7:11, 12, 23
Kwanetha iintsuku ezingama-40 nobusuku bazo, yaye amanzi awugubungela wonke umhlaba. Bonke abantu abangendawo bafa.
Iingelosi ezinemvukelo zayishiya imizimba yazo yenyama zaza zaba ziidemon.
Basinda abo babesemkhombeni. Nakuba ekugqibeleni uNowa nentsapho yakhe bafayo, uThixo uya kuphinda abavuse benethemba lokuphila ngonaphakade.
UThixo uya kuphinda atshabalalise abangendawo aze awasindise amalungisa. Mateyu 24:37-39
USathana needemon basaqhubeka belahlekisa abantu.
Njengakumhla kaNowa, abantu abaninzi namhlanje abaluthobeli ulwalathiso lukaYehova lothando. Kungekudala uYehova uza kubatshabalalisa bonke abangendawo.
Abanye abantu bafana noNowa. Bayamphulaphula baze bamthobele uThixo; abo bantu ngamaNgqina kaYehova.
Funda Okungakumbi
Unokuluqonda Njani Unqulo Lokwenyaniso?
Ngaba lunye kuphela unqulo lokwenyaniso? Funda ngezinto ezintlanu awathi uYesu lwaluza kubonwa ngazo unqulo lokwenyaniso.


text:
Funda KwiLizwi LikaThixo
Kuza Kwenzeka Ntoni NgeMini YoMgwebo?
Eli nqaku liphendula imibuzo ekunokwenzeka ukuba ukhe wazibuza yona lize likubonise iimpendulo zayo eBhayibhileni. AmaNgqina kaYehova aya kukuvuyela ukuthetha nawe ngeempendulo zale mibuzo.
1. Yintoni iMini yoMgwebo?
Njengokuba kuboniswe kumfanekiso osekunene, abantu abaninzi bacinga ukuba ngeMini yoMgwebo iibhiliyoni zabantu ziya kuziswa phambi kwetrone kaThixo ukuze bagwetywe ngokwezinto ababezenze ngaphambili—abanye baza kuvuzwa ngobomi ezulwini, abanye baza kuthuthunjiswa esihogweni. Noko ke, iBhayibhile ibonisa ukuba injongo yeMini yoMgwebo kukuhlangula abantu kwingcinezelo. (INdumiso 96:13) UThixo umisele uYesu ukuba abe ngumgwebi oza kubuyisela okusesikweni kuluntu.—Funda uIsaya 11:1-5; IZenzo 17:31.
2. IMini yoMgwebo iza kukubuyisela njani okusesikweni?
Emva kokuba, umntu wokuqala, uAdam, evukele uThixo ngabom, yonke inzala yakhe wayinikela esonweni, ekubandezelekeni nasekufeni. (Roma 5:12) Ukuze alungise lo monakalo, uYesu uza kubuyisela ebomini, okanye, uza kuvusa iibhiliyoni ekufeni. Incwadi yeSityhilelo ibonisa ukuba aba bantu baza kuvuswa kulawulo lweminyaka eliwaka yolawulo lukaYesu Kristu.—Funda iSityhilelo 20:4, 11, 12.
Abo baza kuvuswa baya kugwetywa, kungekhona ngezinto ababezenze ngaphambi kokuba bafe, kodwa ngokwezinto abaza kuzenza xa kuvulwa “imisongo” ekuthethwa ngayo kwiSityhilelo isahluko sama-20. (Roma 6:7) Umpostile uPawulos uthi phakathi kwabo baza kubuyela ebomini baze bafumane ithuba lokufunda ngoThixo ‘ngamalungisa nabangengomalungisa.’—Funda iZenzo 24:15.
3. Iza kufeza ntoni iMini yoMgwebo?
Abo bafa bengazange bamazi uYehova uThixo baze bamkhonze baza kufumana ithuba lokutshintsha baze benze okulungileyo. Ukuba bayatshintsha, uvuko lwabo luya kuba ‘luvuko lobomi.’ Noko ke, abanye babantu abaza kuvuswa abazukufuna ukufunda ngoYehova. Olwabo uvuko luya kuba ‘luvuko lokugwetywa.’—Funda uYohane 5:28, 29; Isaya 26:10; 65:20.
Ekupheleni kweMini yoMgwebo yeminyaka eliwaka, uYehova uya kubuyisela uluntu oluthobelayo kwimfezeko. (1 Korinte 15:24-28) Lithemba elichulumancisayo ngokwenene elo kubo bonke abo bathobelayo. Kuvavanyo lokugqibela, uThixo uza kukhulula uSathana uMtyholi enzonzobileni, obevalelwe kuyo iminyaka eliwaka. USathana uza kuphinda azame ukuwexula abantu kuYehova kodwa abamgatyayo baza kunandipha ubomi emhlabeni ngonaphakade.—Funda uIsaya 25:8; ISityhilelo 20:7-9.
4. Yiyiphi enye imini yomgwebo eza kunceda abantu?
IBhayibhile iphinda isebenzise ibinzana elithi “imini yomgwebo” xa ibhekisela kwixesha lokutshatyalaliswa kweli phakade. Le mini yomgwebo iya kufika ngequbuliso njengoNogumbe womhla kaNowa, owatshabalalisa sonke isizukulwana esingendawo. Okuvuyisayo, kukuba ukutshatyalaliswa ‘kwabantu abangenabuthixo’ kuza kuvulela indlela, ibutho elitsha labantu abaza kuphila emhlabeni ‘oza kuba nobulungisa.’—Funda eyesi-2 kaPetros 3:6, 7, 13.
Funda Okungakumbi
IMini Yomgwebo—Iyintoni?
Funda ngendlela iMini Yomgwebo eza kuba yintsikelelo ngayo kubantu bonke.


text:
Itheko Leklasi Ye-135 YeSikolo SeBhayibhile SeWatchtower SaseGiliyadi
NgoSeptemba 14, 2013 abantu abamalunga nabayi-10 500 bebeye kwitheko leklasi ye-135 yeSikolo seBhayibhile seWatchtower saseGiliyadi kwiziko lemfundo lamaNgqina kaYehova ePatterson, eNew York. Esi sikolo siqeqesha amaNgqina kaYehova anamava ukuba aphumelele ngakumbi kwizabelo zawo.
Amazwi okuvula kaGuy Pierce, ilungu leQumrhu Elilawulayo lamaNgqina kaYehova nowayengusihlalo weli theko, ayesekelwe kuMateyu 28:19, 20 othi: “Hambani ke ngoko niye kubenza abafundi abantu beentlanga zonke, . . . nibafundisa ukuba bazigcine zonke izinto endiniyalele zona.”
UMzalwan’ uPierce wabalaselisa ukuba la mazwi kaYesu awakaphelelwa nanamhlanje. Njengoko sisenza abafundi, sifundisa abantu ukuba benze konke oko kwakuyalelwe nguYesu. Kakade ke, oku kuquka umyalelo wokushumayela ‘ngeendaba ezilungileyo zobukumkani.’ (Mateyu 24:14) Ngale ndlela, mfundi ngamnye omtsha ushumayela aze afundise ngoBukumkani. Uba yintoni umphumo woko? UMzalwan’ uPierce wathi: “Abantu bandile [emhlabeni] ibe kunjalo nangabantu bakaThixo.”
“Banikela Ngaphezu Kwamandla Abo.” UThomas Cheiky, ilungu leKomiti yeSebe yaseUnited States, wanikela intetho enomxholo osekelwe kweye-2 kwabaseKorinte 8:
Kwangaxeshanye, sinokuqiniseka ukuba abantu baseMakedoni babelumkile, babenganikeli ngento yonke ze intsapho zabo zisale zingenanto okanye oko kuchaphazele ukunqula kwabo uThixo. UMzalwan’ uCheiky wacebisa abafundi ukuba baxelise abantu baseMakedoni ngokuba balungelelane xa besipha.
“ISikolo Siphelile.” USamuel Herd weQumrhu Elilawulayo wabalaselisa isizathu sokuba abafundi befanele bawakhumbule amava abo eSikolo saseGiliyadi. Njengengoma emnandi etsho ngentseni nehlala inkenteza ebudeni bemini, iinkumbulo ezimnandi zaseGiliyadi zinokunceda abafundi bahlale bomelele nasemva kokuba isikolo siphelile.
UMzalwan’ uHerd wakhumbuza abafundi ukuba inkumbulo kaThixo ayinakuthelekiswa nanto. Kukho iinkwenkwezi eziziibhiliyoni ngeebhiliyoni, uThixo uzazi zonke ngamagama ibe akanakuze azilibale. (INdumiso 147:4) Ngokuqinisekileyo uyayikhumbula imigudu eyenziwe ngabafundi ngoxa bebeqeqeshwa eGiliyadi! Baziqwebele “ubuncwane ezulwini,” ibe akukho mntu unokuziba iinkumbulo ezimnandi uYehova anazo ngaba bafundi.
Ekubeni uThixo ewukhumbula umsebenzi nothando abanalo abafundi ngaye, bamele bazixabise izinto abaza kuzikhumbula ngeGiliyadi. UMzalwan’ uHerd wathi: “Xa nikhumbula izinto ezintle ezenzeke esikolweni, ze ningalibali ukubulela oyena Mntu unenza nivuye
“Thuthuzelwa Ngamandla Angenakuchazwa KaYehova.” Umhlohli waseGiliyadi uSam Roberson wakhuthaza abafundi ukuba baxhomekeke kumandla kaYehova kunokuba bajamelane neengxaki ngamandla abo. AmaEfese 3:
UYehova unika mKristu ngamnye amandla angenakuchazwa. ‘Unjengalowo unamandla ngokunkwantyisayo’ okanye ‘igorha elomeleleyo’ ngexesha lobunzima. (Yeremiya 20:11; iBhayibhile YesiXhosa Ka-1996) UMzalwan’ uRoberson wakhumbuza abafundi ukuba uYehova uza kubanceda bajamelane naziphi na iingxaki okanye ubunzima abaza kudibana nabo.
“Qhubekani Ninesidima Kumsebenzi Wokushumayela NgoBukumkani.” UWilliam Samuelson, okwangumhlohli waseGiliyadi, wachaza ukuba abafundi baseGiliyadi bafumana isidima kumsebenzi wabo wokushumayela ngoBukumkani ngeendlela ezimbini. Bazingqine befanelwe sisidima ngomsebenzi abawenze ngaphambi nasebudeni beklasi, ibe basaqhubeka befumana isidima ngokumela kwabo oyena rhulumente mkhulu kwindalo yonke
Abafundi bangahlala njani benesidima? UMzalwan’ uSamuelson wabakhuthaza ukuba bafune ukuzukiswa nguYehova baze babahloniphe abanye, kanye njengokuba uYesu wabaphatha ngesidima abo basondele kuye kwanaxa kwakufuneka ebalulekile. Oko kuya kuphumela entweni? Njengompostile uPawulos, abafundi baya kuba nesidima ngakumbi ibe baya kuzukisa ubulungiseleli babo kunokuba baleqe ukuzizukisa.
“Igunya Lala Mahashe Lisemilonyeni Yawo.” UMichael Burnett, omnye umhlohli waseGiliyadi, wabonisa indlela esisizalisekisa ngayo iSityhilelo 9:
“Iintliziyo Zabo Ziqinisiwe.” UAdrian Fernandez, ilungu leKomiti yeSebe yaseUnited States wadlan’ indlebe nezinye izibini ezitshatileyo eziphumelele kule klasi. UMzalwan’ uHelge Schumi wabalisa ukuba ingxelo yeBhayibhile ibonisa ukuba abanye abakhonzi bakaThixo babeziphakamisa maxa wambi ngenxa yokufumana ilungelo elikhethekileyo, kodwa abafundi baseGiliyadi bafundiswe ukuba bathobeke. (2 Kronike 26:16) Ngokufanayo, uMzalwan’ uPeter Canning ukhumbula icebiso elihle abalifumene kwintetho eyanikelwa eGiliyadi lokufunda ulwimi olusetyenziswa ekuhlaleni elithi: “Sukuziphakamisa. Kulungele ukuzihleka.” Bobane aba bafundi baphumelele kule klasi bebenombulelo ngendlela esi sikolo esiye sabomeleza ngayo ukuze balungele umsebenzi abaseza kuwenza, iintliziyo zabo ziqinisiwe.
“Yibani Nemihlali Ngenxa Yokuba Amagama Enu Ebhaliwe Emazulwini.” (Luka 10:20) UGeoffrey Jackson weQumrhu Elilawulayo wanikela intetho engumxholo kolu cwangciso. Ngokungafaniyo nabanye abakhe beza eGiliyadi, uninzi lwabaphumeleleyo abazi kufumana izabelo ezitsha okanye bafumane amava amnandi okusebenza kwintsimi engazange yasetyenzwa. Bafanele basabele njani?
Xa abafundi abayi-70 ababethunywe nguYesu babevela kushumayela, beza neendaba ezimnandi zokuba bakhuphe iidemon egameni likaYesu. (Luka 10:1, 17) UYesu wayesazi ukuba ezo yayiziindaba ezimnandi kodwa wathi: “Noko ke, musani ukuba nemihlali ngenxa yoku, kuba oomoya benithobela, kodwa yibani nemihlali ngenxa yokuba amagama enu ebhaliwe emazulwini.” (Luka 10:20) Wabonisa ukuba abazi kuba namava amnandi suku ngalunye. Abafanele bajonge phambili kwimiphumo abaza kuyifumana kodwa ekunyanisekeni kwabo kuYehova ‘nasekubhalweni kwamagama abo ezulwini.’
UMzalwan’ uJackson wathi: “Oko uYesu wakufundisa abafundi abayi-70 kuyasebenza nakuthi.” Imiphumo esiyifumana entsimini ayimele ibe yiyo kuphela esizisela uvuyo okanye engqina ukunyaniseka kwethu. Kunoko, sifumana uvuyo size sizingqine sinyanisekile xa sigcina ubuhlobo bethu noYehova bomelele size sizibhokoxe ekushumayeleni.
KwanoYesu wajamelana neemeko ezazinokumtyhafisa. Ngokomzekelo, emva kokuba ondle izihlwele ngokungummangaliso, zaqalisa ukumlandela. (Yohane 6:10-14, 22-24) Sekunjalo, uninzi lwabo lwakhutyekiswa yimfundiso yakhe, baza aba bafundi batsha bangamawaka bamshiya. (Yohane 6:48-56, 60, 61, 66) Ngokwahlukileyo koko, abapostile abanyanisekileyo bazimisela ukunamathela kuYesu. Baba ngumzekelo omhle ngokujonga phambili kungekhona nje kwimiphumo kodwa nakubuhlobo babo noYehova.
Ekugqibeleni. Abafundi banikwa iidiploma zabo, ibe emva koko omnye kubafundi wafunda ileta yombulelo esuka kwiklasi. UMzalwan’ uPierce waqukumbela ngokubonisa ukuba abantu bakaThixo, kuquka nabo baseGiliyadi bayafana nje nabanye abantu. (IZenzo 4:13; 1 Korinte 1:27-31) Sekunjalo, uYehova uyayamkela inkonzo yethu ibe usinika umoya oyingcwele. Eyona nto uYehova ayixabisileyo kuthi asiyomfundo, kodwa uMzalwan’ uPierce wathi, “Kukuthembeka, kukunyaniseka nokuzinikela kwethu.”


text:
IBALI LOBOMI
Ndizamile Ukulandela Imizekelo Emihle
Ndabuza: “Uyazi phofu ukuba ndimdala?” UIzak Marais, owandifowunela ndiseColorado yena esePatterson, eNew York waphendula: “Ndiyazi kakuhle loo nto.” Makhe ndinibalisele ukuba yayiqale phi le ncoko.
NDAZALELWA eWichita, eKansas, eMerika, ngoDisemba 10, 1936, ibe ndingowokuqala kubantwana abane. Abazali bam, uWilliam noJean, babengabanquli bakaYehova abazinikeleyo. Utata wayesisicaka sebandla, igama awayebizwa ngalo umntu okhokelayo ebandleni. Umama wafundelwa ngumakhulu, uEmma Wagner. Umakhulu wafundela abantu abaninzi, kuquka noGertrude Steele, owayengumthunywa wevangeli ePuerto Rico kangangeminyaka. * Lilonke baninzi abantu ababe ngumzekelo omhle kum.
ABANTU ABABA YIMIZEKELO EMIHLE KUM
Ndikhumbula ngenye ingokuhlwa yangoMgqibelo, xa ndandineminyaka emihlanu ubudala, ndikunye notata, sihambisa iMboniselo neConsolation (ngoku ebizwa ngokuba nguVukani!) kubantu abadlula ngesitrato. Ngelo xesha, ilizwe lalisilwa kwiMfazwe Yehlabathi II. Ugqirha othile owayenxile eludaka weza waza wathuka uTata ngenxa yokuba engathathi cala emfazweni, esithi uligwala kwaye ubaleka ukuya emkhosini. Lo gqirha wasondela ebusweni bukaTata waza wathi, “Kutheni ungandibethi nje foko-fokondini legwala!” Ndandisoyika kodwa kwangaxeshanye ndizidla ngoTata. Waqhubeka nje yena ehambisa iimagazini kubantu ababeze kubukela. Kusenjalo kwathi gqi ijoni, waza lo gqirha walikhwaza esithi, “Uza kuliyeka nje eli gwala?” Elo joni labona ukuba unxilile, lathi kuye, “Khawugoduke uyolala mfondini!” Bemka bobabini. Ndiye ndimbulele uYehova xa ndicinga ngesibindi awasinika utata. Wayeneendawo zokucheba ezimbini eWichita, ibe nalo gqirha wayecheba phaya!
Xa ndandineminyaka esibhozo, abazali bam bathengisa indlu neevenkile zabo, bazakhela indlwana okwaziyo ukuyichitha uphinde uyakhe, baza bafudukela eColorado apho kwakufuneka abavakalisi abangakumbi. Sahlala kufutshane neGrand Junction, apho abazali bam baba ngoovulindlela baza babamba izingxungxo kwiifama zalapho. Ngenxa yokusikelelwa nguYehova nokukhuthala entsimini, kwasekwa ibandla. NgoJuni 20, 1948, uTata wandibhaptiza kumfula osentabeni kunye nabanye ababeyamkele inyaniso, abaquka uBillie Nichols nenkosikazi yakhe. Kamva abakwaNichols baqalisa umsebenzi wesiphaluka, nonyana wabo kunye nenkosikazi yakhe nabo balandela.
Sasityelelana kwaye sisakhana nabantu abaninzi ababexakeke ngumsebenzi woBukumkani, ngokukodwa abakwaSteele—uDon noEarlene, uDave noJulia, kunye noSi noMartha—ababa nefuthe kakhulu kubomi bam. Bandibonisa indlela obuba nenjongo nobuba mnandi ngayo ubomi bomntu xa ebeka uBukumkani kwindawo yokuqala.
NDIYAFUDUKA KWAKHONA
Xa ndandineminyaka eyi-19, uBud Hasty, owayethanda ukuya ekhaya, wandicela ukuba siye kuba ngoovulindlela kumazantsi eUnited States. Umveleli wesiphaluka wasicela ukuba sifudukele eRuston, eLouisiana, apho amaNgqina amaninzi ayepholile. Kwathiwa masiziqhube veki nganye iintlanganiso, kungakhathaliseki ukuba bangaphi abantu abezayo. Safumana indawo efanelekileyo yokuqhuba iintlanganiso saza sayilungisa. Saziqhuba zonke iintlanganiso, kodwa ke kwadlula ixesha isithi sobabini kuphela abezayo. Sasitshintshana ngeentetho, omnye anikele aze omnye aphendule yonke imibuzo. Xa intetho inomboniso, sasiwenza sobabini eqongeni nakubeni kungekho mntu usiphulaphuleyo! Ekugqibeleni, udade owayesele ekhulile waqalisa ukuza kwiintlanganiso. Ethubeni nabanye abantu ababefundelwa, nababepholile baqalisa ukuza, ibe kungekudala saba nebandla elivuthayo.
Ngeny’ imini, sinoBud sadibana nomfundisi weChurch of Christ, owathetha ngezibhalo endandingaziqhelanga. Loo nto yandothusa, yandenza ndacinga kakhulu ngezinto endizikholelwayo. Iveki yonke ndandilala ebusuku ndiphanda iimpendulo zemibuzo awayibuzayo. Olo phando lwandinceda ndaqiniseka ngezinto endandizikholelwa. Yayingathi andisadibani nomnye umfundisi kwakhona.
Kungekudala emva koko, umveleli wesiphaluka wandicela ukuba ndifudukele e-El Dorado, eArkansas, ndiye kuncedisa kwelo bandla. Kwaye kwafuneka ndiman’ ukubuyela eColorado ukuze ndiye kuvela phambi kwebhodi yomkhosi. Ngeny’ imini, ndisenza loo mahlandinyuka, indim nabanye oovulindlela sihamba ngemoto yam, sehlelwa yingozi eTexas, imoto yaphela. Sabiza omnye umzalwana weza kusilanda wasisa kwikhaya lakhe, emva koko waya nathi kwiintlanganiso zebandla. Ebandleni kwenziwa isaziso sokuba sasehlelwe yingozi, kwaye abazalwana basincedisa ngemali. Laa mzalwana sasifikele kwakhe wathengisa imoto yam nge-$25.
Safumana into eyasisa eWichita, apho omnye umzalwana owayedla ngokuya ekhaya, uE. F. “Doc” McCartney, wayenguvulindlela. Oonyana bakhe abangamawele, uFrank noFrancis, babengabona bahlobo bam, ibe basengabo nangoku. Babenemoto endala, ibe bandithengisela yona nge-$25, kanye laa mali ndandiyifumene xa ndandithengisa imoto yam eyayonakele. Ndandiqala ukubona ukuba uYehova wayendinika izinto endandizidinga ukuze ndibeke umsebenzi woBukumkani kwindawo yokuqala. Xa ndandilapho, abakwaMcCartney bandazisa kwintwazana ethandekayo eyayizinikele kuYehova, uBethel Crane. Unina, uRuth, iNgqina elikhutheleyo laseWellington, eKansas, waqhubeka enguvulindlela de wadlula kwiminyaka eyi-90 ubudala. Satshata noBethel kwisithuba esingaphantsi konyaka sidibene, ngo-1958, ibe saba ngoovulindlela kunye e-El Dorado.
IZABELO EZIVUYISAYO
Emva kokucinga ngemizekelo emihle yabantu esasikhule nabo, sagqiba kwelokuba silungele ukwenza nantoni na intlangano kaYehova ethi masiyenze. Safumana isabelo sokuba ngoovulindlela abakhethekileyo eWalnut Ridge, eArkansas. Ngo-1962, savuya sakumenywa ukuba siye kwiklasi ye-37 yaseGiliyadi. Savuya kakhulu sakufumanisa ukuba noDon Steele wayekuloo klasi. Ukugqiba kwethu, sathunyelwa eNairobi, eKenya. Kwakubuhlungu xa sasishiya iNew York, kodwa loo ntlungu yajika yaluvuyo sakudibana nabazalwana bethu kwisikhululo seenqwelo-moya saseNairobi!
Sakhawuleza sayithanda iKenya kunye nesabelo esasisinikiwe. Abantu bokuqala esabafundelayo baza benza inkqubela nguChris noMary Kanaiya. Nangoku basekwinkonzo yexesha elizeleyo eKenya. Ngonyaka olandelayo, sacelwa ukuba siye eKampala, eUganda, saba ngabathunywa bevangeli bokuqala kwelo lizwe. Kwakumnandi kakhulu kuba babebaninzi abantu ababenqwenela ukufunda iBhayibhile, ibe baba ngamaNgqina. Emva kweminyaka emithathu enesiqingatha siseAfrika, kwafuneka sihambe siyokukhulisa umntwana. Sabuyela eMerika. Ngemini esemka ngayo eAfrika, indlela esasibuhlungu ngayo yayingaphezu kwaleyo yaxa sasisimka eNew York. Sasibathanda abantu baseAfrika ibe sasinethemba lokuba siza kubuya ngenye imini.
SAFUMANA ISABELO ESITSHA
Safika sahlala kwithambeka elikwintshona yeColorado, apho abazali bam babehlala khona. Kungekudala emva koko, intombi yethu yokuqala, uKimberly yazalwa, ibe kwiinyanga eziyi-17 kamva, salekelisa ngoStephany. Asizange sisithathe lula isabelo sethu sokuba ngabazali, ibe sazimisela ukuba sizifundise inyaniso iintombi zethu ezintle. Sasifuna zifunde kuthi kuba nathi sasifunde kwabanye. Kwasivul’ ingqondo ukwazi ukuba, ngoxa umzekelo omhle unceda ekuqeqesheni abantwana, awuthethi kuthi baza kukhonza uYehova xa bekhulile. Umninawa wam kunye nomnye udadewethu bayishiya inyaniso. Sinethemba lokuba baza kuphinda bayixelise imizekelo emihle abaye bayimiselwa ngabanye abantu.
Sakuvuyela kakhulu ukukhulisa abantwana bethu ibe sasisoloko sisenza izinto njengentsapho. Ekubeni sasihlala kufutshane neAspen, eColorado, safunda umdlalo wokutyibiliza ekhephini ukuze siwudlale kunye. Loo maxesha olonwabo asinika ixesha lokuncokola neentombi zethu. Sasikhe sihambe siye kumisa iintente emagqagaleni size sincokole kamnandi sothe umlilo. Nangona zazisencinci, zazidla ngokubuza imibuzo efana nothi “Ndiza kwenza ntoni xa ndimdala?” nothi “Ndifuna ukutshata nomntu onjani?” Sazama ukubethelela imigaqo yeBhayibhile kwiintliziyo nakwiingqondo zeentombi zethu. Sazikhuthaza ukuba zingene kwinkonzo yexesha elizeleyo xa zindala saza sazibonisa ukuba kububulumko ukutshata nomntu onenjongo efanayo. Sazama ukuzibonisa ukuba kuyanceda ukungatshati umncinci kakhulu. Sasinamazwi esidla ngokuwathetha athi, “Ungatshati de ube neminyaka eyi-23.”
Njengabazali bethu, sasizama ngandlela zonke ukuba intsapho ingaphoswa ziintlanganiso nayintsimi. Sasimema abanye abantu abakwinkonzo yexesha elizeleyo ukuba beze kuhlala kwikhaya lethu. Sasiye sibe nemincili xa sibalisa ngomsebenzi wokuba ngabathunywa bevangeli. Sasisithi sinethemba lokuba ngeny’ imini, sobane siya kuhamba kunye siye eAfrika. Iintombi zethu zaziyinqwenela kakhulu loo nto.
Isifundo sentsapho sasisiqhuba rhoqo, ibe sasidla ngokulinganisa iimeko ezinokuvela esikolweni. Iintombi zethu zazidlala indima yeNgqina eliphendula imibuzo. Zazikuthanda ukufunda ngale ndlela, ibe loo nto yazenza zazithemba. Njengoko zazikhula, zakhalaza ngesifundo sentsapho. Ngeny’ imini, ndinomsindo, ndathi mazibuyele kumagumbi azo, asiyi kuba naso isifundo. Zothuka zaza zaqalisa ukulila zisithi zifuna siqhutywe isifundo. Sabona apho ukuba ngokwenene sasizinceda ukuba zimthande ngeentliziyo zazo uYehova. Zaya zisithanda isifundo, ibe sasizivumela ukuba zithethe ngokukhululekileyo. Ngamany’ amaxesha kwakusiba nzima xa zisixelela ukuba azivumelani nemfundiso ethile. Kodwa ke, sayiqonda into eyayisezintliziyweni zazo. Emva kokuba sithethile nazo, zaziye zaneliseke yindlela uYehova azijonga ngayo izinto.
UKULUNGELA OLUNYE UTSHINTSHO
Iintombi zethu zakhula ngokukhawuleza kunokuba sasilindele. Intlangano kaThixo yasinceda yaza yasalathisa eyona ndlela iyiyo yokuzikhulisa ukuze zithande uYehova. Savuya xa zombini zaqalisa ubuvulindlela ukugqiba kwazo kwisikolo samabanga aphezulu, ibe zafunda iindlela zokuziphilisa. Zafudukela eCleveland, eTennessee, nabanye oodade ababini ziye kukhonza apho kufuneka abavakalisi abangakumbi. Sasizikhumbula kakhulu, kodwa saxoliswa kukuba zazisebenzisa ubomi bazo kwinkonzo yexesha elizeleyo. Nathi saphinda sabuqala apho besibuyeke khona ubuvulindlela, ibe loo nto yasenza safumana amanye amalungelo avuyisayo. Sasiman’ ukubambela umveleli wesiphaluka, sincedisa nasezindibanweni.
Ngaphambi kokuba zifudukele eTennessee, iintombi zethu zatyelela eLondon, eNgilani, ziye kubona iofisi yesebe. UStephany, owayeneminyaka eyi-19 ngelo xesha, wadibana noPaul Norton, umfana owayekhonza eBheteli. Xa baphindayo, uKimberly wadibana nomnye umfana owayesebenza noPaul, uBrian Llewellyn. UPaul noStephany batshata, kodwa ke emva kokuba eye waneminyaka eyi-23 ubudala. UBrian noKimberly bona batshata kunyaka olandelayo, eneminyaka eyi-25 ubudala. Ngoko abazange batshate de ubuncinane bafika kwiminyaka eyi-23. Nathi sabathanda kakhulu abakhwenyana bethu.
Iintombi zethu ziye zasixelela ukuba zincedwe ngumzekelo wethu nowabazali bethu, ukuze zithobele umyalelo kaYesu othi ‘sifune kuqala ubukumkani,’ kwanaxa zineengxaki zemali. (Mat. 6:33) NgoAprili 1998, uPaul noStephany bamenyelwa kwiklasi ye-105 yaseGiliyadi, ibe emva koko bathunyelwa eMalawi, eAfrika. Kwangelo xesha, uBrian noKimberly bacelwa ukuba baye kusebenza kwiBheteli yaseLondon kwaye kamva bathunyelwa kwiBheteli yaseMalawi. Savuya kakhulu, kuba kaloku ayikho indlela ebhetele ulutsha olunokubusebenzisa ngayo ubomi balo.
ESINYE ISABELO ESIBANGEL’ IMINCILI
NgoJanuwari 2001, ndafowunelwa ngulaa mzalwana, njengoko besenditshilo ekuqaleni. UMzalwan’ uMarais, umveleli weSebe Lenkonzo Yokuguqulela, wandichazela ukuba abazalwana babelungiselela uqeqesho lokufundisa abaguquleli isiNgesi ehlabathini jikelele, ibe nangona ndandineminyaka eyi-64 ubudala, babefuna ndiqeqeshwe ukuze nam ndiyokufundisa abaguquleli. SinoBethel sayithandazela le nto saza sathetha noomama bethu ababesele bekhulile, sicela amacebiso. Bobabini basikhulula, nangona sasingayi kukwazi ukubanceda. Ndaphinda ndafowunela eBheteli ndabaxelela ukuba singalivuyela kakhulu eli lungelo lingaka.
Emva koko kwafunyaniswa ukuba umama unesifo somhlaza. Ndamxelela ukuba asisahambi, siza kuncedisana nodadewethu uLinda ekumongeni. UMama wathi: “Ayizukwenzeka loo nto. Iya kundigulisa nangakumbi kaloku.” NoLinda wamngqinela. Sikuxabisa kakhulu ukuzincama kwabo noncedo lwabazalwana basekuhlaleni! Emva kosuku sifikile kwiZiko Lemfundo LeWatchtower elisePatterson, uLinda wasifowunela esixelela ukuba uMama uswelekile. Kodwa ke saziphosa nofele kumsebenzi wethu omtsha, sisazi ukuba wayeya kusikhuthaza ukuba senze loo nto ukuba wayesaphila.
Imilomo yethu yayingahlangani luvuyo xa safumanisa ukuba isabelo sethu sokuqala sasikwisebe laseMalawi, apho iintombi nabakhwenyana bethu babekhonza khona. Sasiphinde sakunye kwakhona! Ukusuka apho, saya kufundisa eZimbabwe, saza sadlulela eZambia. Emva kweminyaka emithathu enesiqingatha sisenza lo msebenzi, sacelwa ukuba sibuyele eMalawi ukuze sibhale amava amaNgqina awayeye anyamezela intshutshiso ngenxa yokungathathi-cala kwipolitiki. *
Ngo-2005, saphinda sabuhlungu kwakhona xa sagoduka saya eBasalt, eColorado, apho sisaqhubeka nangoku singoovulindlela noBethel. Ngo-2006, uBrian noKimberly bafudukela kwindlu esecaleni kwale sihlala kuyo ukuze bakhulise iintombi zabo ezimbini, uMackenzie noElizabeth. UPaul noStephany bona baseseMalawi, ibe uPaul ukhonza kwiKomiti Yesebe. Ngoku ekubeni ndisondele kwiminyaka eyi-80 ubudala, ndivuya gqitha xa ndibona amadoda endikhe ndasebenza nawo amancinci apha kum, ethwele iimbopheleleko endandikhe ndazithwala. Into esivuyisayo, ubukhulu becala, yimizekelo emihle esiye safunda kuyo ukuze kuncedakale abantwana nabazukulwana bethu.
^ isiqe. 5 Jonga iMboniselo kaMeyi 1, 1956, iphepha 269-272, nekaMatshi 15, 1971, iphe. 186-190, zesiNgesi, ukuze ufunde ngakumbi ngomsebenzi wokushumayela wabakwaSteele.
^ isiqe. 30 Ngokomzekelo, funda amava kaTrophim Nsomba akwiMboniselo ka-Aprili 15, 2015, iphepha 14-18.